﻿ POLITICI SOCIALE ASISTENŢA SOCIALĂ FAŢĂ ÎN FAŢĂ CU SOCIETATEA RISCURILOR, DIN PERSPECTIVA POLITICILOR * SOCIALE EUROPENE ELENA ZAMFIR tudiul prezintă situaţia sistemului de asistenţă socială în contextul politic, social, economic şi moral al crizei actuale S din România, în condiţiile riscurilor sociale noi datorate măsurilor de austeritate. Una dintre principalele consecinţe, dacă nu chiar un obiectiv al programului de austeritate, a fost reducerea efortului bugetar pentru asistenţa socială, şi aşa foarte mic, şi respingerea rolului statutului social, în condiţiile în care starea populaţiei s-a înrăutăţit permanent. După disputele în jurul alocaţiilor pentru copii, al concediului de maternitate, al reducerii pensiilor şi prestaţiilor pentru persoane cu risc major de marginalizare, al rigidizării formelor de suport în asistenţă ne-am fi aşteptat ca reglementările din Legea asistenţei sociale să propună un proiect de reformă cu răspunsuri centrate pe noile probleme sociale. În realitate, Legea preia însă propuneri nestructurate, haotice, luate adesea sub presiunea urgenţelor, mereu schimbate şi reformulate de la o zi la alta, compromiţând ideea unui proiect viabil de stabilitate a sistemului de asistenţă socială pe timp de criză. Fragilitatea măsurilor de reformă propuse de noua Lege nu va putea asigura obiectivul major al sistemului de asistenţă socială: reducerea gradului de sărăcire severă şi de excluziune socială. Aşa se explică reacţia negativă dură a populaţiei la măsurile de austeritate şi scăderea dramatică a încrederii în decidenţii politici. În România, după 20 de ani, sistemul de asistenţă socială se află într-un impas, cu risc ridicat de a-şi pierde propria identitate şi de a se depărta tot mai mult de standardele UE. De aceea, o mai bună focalizare, adaptare a prestaţiilor şi serviciilor sociale la nevoile concrete ale persoanelor marginalizate, pe perioade lungi de timp, care să asigure refacerea capacităţilor lor normale de integrare socială, apare ca o cerinţă de bază a politicilor sociale de protecţie şi de asistenţă socială, în noul context european. Cuvinte-cheie: politici în asistenţă socială, beneficii financiare, servicii de asistenţă socială, indicatori europeni privind riscul sărăciei sau excluziunii sociale, Cartea albă: o agendă pentru pensii adecvate, sigure şi viabile – Comisia europeană –, Legea asistenţei sociale, asistenţă socială de urgenţă. Adresa de contact a autorului: Elena Zamfir, Institutul de Cercetare a Calităţii Vieţii al Academiei Române, Calea 13 Septembrie, nr. 13, sector 5, 050711, Bucureşti, România, e-mail: ezamfir1@gmail.com. * Ţinând seama că studiul de faţă a fost predat în ianuarie 2012, menţionăm că sintagmele „opţiunile guvernanţilor/actuala guvernare” (folosite în text) (n.r.) se referă la perioada de până la schimbarea de guvern, din 27 aprilie 2012. CALITATEA VIEŢII, XXIII, nr. 2, 2012, p. 123–160 124 ELENA ZAMFIR 2 ÎN LOC DE INTRODUCERE. ROLUL ASISTENŢEI SOCIALE ÎN SOCIETATEA : FUNCŢII ŞI CARACTERISTICI MODERNĂ Încă din primele lucrări de prezentare a asistenţei sociale menţionam că „în societatea modernă asistenţa socială a devenit o activitate complexă, multidisciplinară, înalt specializată şi profesionalizată, distinctă de alte domenii de specializare. Asistenţa socială (Social work, în ţările de limbă engleză) desemnează un ansamblu de instituţii, programe, măsuri, activităţi profesionalizate, servicii specializate de protejare a persoanelor, grupurilor, comunităţilor cu probleme speciale, aflate temporar în dificultate, care, datorită unor motive de natură economică, socioculturală, biologică sau psihologică, nu au posibilitatea de a realiza prin mijloace şi eforturi proprii un mod normal, decent de viaţă. Obiectivul intervenţiei asistenţei sociale este de a sprijini pe cei aflaţi în dificultate să obţină condiţiile necesare unei vieţi decente, ajutându-i să-şi dezvolte propriile capacităţi şi competenţe pentru o funcţionare socială corespunzătoare. Aceste persoane sau grupuri, pe o perioadă de timp mai scurtă sau mai îndelungată, nu pot duce o viaţă activă, autosuficientă, fără un ajutor economic sau fără un suport fizic, moral, social sau cultural din exterior. Ajutorul are în vedere, de regulă, o perioadă limitată de timp, până când persoanele în dificultate îşi găsesc resurse sociale, psihologice, economice de a putea duce o viaţă normală, autosuficientă. Următoarele categorii constituie în mod special obiectul intervenţiei asistenţei sociale: familiile sărace, copiii care trăiesc într-un mediu familial/social advers, abandonaţi şi instituţionalizaţi, minorii delincvenţi, tinerii neintegraţi, persoanele dependente de drog, alcool, persoanele abuzate fizic, sexual, persoane cu dizabilităţi fizice sau mintale, persoanele cu boli cronice fără susţinători legali, persoanele vârstnice neajutorate, persoanele care au suferit în urma calamităţilor naturale, sociale, persecuţii şi discriminări de orice tip etc. Asistenţa socială, ca parte esenţială a protecţiei sociale, reprezintă un mod operativ de punere în aplicare a programelor de protecţie socială pentru categoriile menţionate mai sus. Ea asigură, astfel, prin serviciile sale specifice, atenuarea parţială a inegalităţilor existente, ajutându-i să se integreze normal în comunitate, dar mai ales să-şi recapete propria lor autonomie. Sistemul asistenţei sociale se bazează pe următorul principiu: din fonduri bugetare de stat sau din fonduri obţinute voluntar de la indivizi sau de la comunitate sunt sprijinite persoanele în dificultate, în funcţie de profilul necesităţilor lor. În acest caz, prestaţia se face în funcţie de nevoile existente, conform principiului solidarităţii, nefiind dependentă de vreo contribuţie personală anterioară, ca în cazul asigurărilor sociale. De regulă. sprijinul acordat persoanelor în nevoie prin sistemul asistenţei sociale nu este precizat decât în limitele generale prin lege, urmând a fi specificat prin analiza de la caz la caz a situaţiilor concrete, 3 ASISTENŢA SOCIALĂ FAŢĂ ÎN FAŢĂ CU SOCIETATEA RISCURILOR 125 prin anchete sociale efectuate de specialişti în asistenţă socială. Un sistem social complex de asistenţă socială este complementar, cu profesionişti de înaltă pregătire bazată pe competenţe moderne. Profesia de asistent social a evoluat în ultimul timp rapid, atât în extensie, cât şi în instrumentajul/metodele ei de lucru: de la asistarea cu mijloace clasice, de tip psihologic şi social ale individului în dificultate, la asistenţa grupurilor, a comunităţilor cu probleme speciale, aflate temporar în criză, până la conştientizarea indivizilor, a grupurilor cu risc de marginalizare, la susţinerea şi apărarea drepturilor ce li se cuvin, în scopul găsirii unor soluţii corespunzătoare de integrare într-un mod normal de viaţă. Asistentul social este cel care ajută indivizii, grupurile şi comunităţile în identificarea resurselor disponibile, precum şi în proiectarea strategiilor de rezolvare a problemelor acestora. Ei ajută la refacerea deficitului de integrare normală a celor în dificultate. Ei oferă posibilităţi de cunoaştere şi acces la servicii specializate a celor în nevoie, orientându-i către înţelegerea corectă a cadrului legislativ de protecţie socială. În societatea contemporană, asistenţa socială se orientează spre realizarea următoarelor funcţii: ● identificarea şi înregistrarea segmentului populaţiei ce face obiectul activităţilor de asistenţă; ● diagnoza problemelor socioumane cu care persoanele vulnerabile sau grupurile cu risc crescut se pot confrunta într-o anume perioadă de timp şi în anumite condiţii socioeconomice şi culturale date; ● dezvoltarea unui sistem coerent de programe, măsuri, activităţi profesionalizate de suport şi protecţie a acestora; ● identificarea variatelor surse de finanţare a programelor de sprijin; ● conştientizarea propriilor probleme de către cei aflaţi în situaţii de risc; ● stabilirea drepturilor şi modalităţilor concrete de acces la serviciile specializate de asistenţă socială, prin cunoaşterea cadrului legislativ – instituţional; ● suportul prin consiliere, terapie individuală sau de grup, în vederea refacerii capacităţilor de integrare socioculturală şi economică; ● prevenţie; promovarea unor strategii de prevenire a situaţiilor defavorizante; ● dezvoltarea unui program de cercetări ştiinţifice la nivel naţional şi local privind dimensiunea problemelor celor aflaţi în situaţii speciale. Asistenţa socială abordează probleme la diferite niveluri: la nivel individual (asistenţa economică, psihologică, morală pentru persoanele în nevoie, cum ar fi şomerii, cei dependenţi de drog, alcool, cei cu probleme de integrare în muncă. victime ale abuzurilor de orice fel etc.); la nivel interpersonal şi de grup (terapii de familie, ale cuplului, ale grupurilor marginalizate); la nivel comunitar (rezolvarea conflictelor etnice, grupale, mobilizarea energiilor individuale şi colective pentru refacerea resurselor necesare integrării lor normale). 126 ELENA ZAMFIR 4 Nu de puţine ori asistenţa socială încearcă să furnizeze celor în nevoie cunoştinţe competente despre modul în care aceştia se pot constitui în grupuri de presiune sau pot dezvolta un program sistematic de „lobby” pe lângă forurile decizionale, facilitând posibilitatea unor opţiuni de politică socială activă în favoarea lor. Specialiştii în asistenţă socială, în ţările dezvoltate cu tradiţie, sunt tot mai mult solicitaţi în a lucra atât în sistemul instituţional de stat al asistenţei şi protecţiei sociale, cât şi în sectorul nonguvernamental, care asigură însă servicii sociale specializate indivizilor, grupurilor în nevoie. În ultimul timp, un fapt semnificativ legat de dezvoltarea sistemului instituţional se referă la organizaţiile nonguvernamentale care s-au dezvoltat spectaculos, realizând o împletire a activităţilor profesionalizate cu o largă participare bazată pe voluntariat. Organizaţiile nonguvernamentale şi nonprofit preiau o serie de funcţii de protecţie ale statului, ele fiind un punct de plecare important în construcţia societăţii civile. Asistenţa socială poate fi privită din mai multe perspective: ● a profesiei ca atare, cu un statut propriu, cu obiective şi caracteristici distincte; ● a formării specialiştilor, ca sistem educaţional; ● a sistemului instituţional – administrativ, incluzându-se aici sfera serviciilor, activităţilor practice desfăşurate în vederea soluţionării cazurilor sociale. Asistenţa socială ca profesie specializată are un pronunţat caracter aplicativ. Ea reprezintă o activitate al cărei profesionalism a crescut rapid. Ea presupune, în acelaşi timp, cunoştinţe teoretice din domeniul ştiinţelor socioumane, deprinderi, abilităţi practice (îndemânare de a comunica şi lucra cu persoane şi grupuri în dificultate) şi nu în ultimul rând, un set de valori. principii, norme, reguli morale care compun codul deontologic al profesiei. Acesta asigură în mod special respectarea drepturilor omului, fără deosebire de etnie, sex, culoare, vârstă, limbă, religie. Prin chiar specificul său, profesia de asistent social implică o filozofie proprie, centrată umanist. În prezent, o nouă direcţie de intervenţie a asistenţei sociale s-a dezvoltat rapid: diminuarea discrepanţelor economico-sociale, a inegalităţilor dintre grupurile minoritare dezavantajate şi populaţia majoritară, aflate în ultimul timp în creştere rapidă. Primele încercări ale instituţiilor religioase de a ajuta persoanele în nevoie prin acte de caritate pot fi considerate, de fapt, forme primare în practica asistenţei sociale. Ele au apărut încă din cele mai îndepărtate timpuri, legate de ocrotirea celor în impas (orfani, bătrâni, bolnavi, săraci, văduve etc.) de către biserici. La începutul secolului al XVII-lea, în Anglia, se instituie o lege sugestiv intitulată „Elisabethan Poor Law”, care impune o „rată pentru sărăcie”. Aceasta poate fi considerată ca debut instituţional al asistenţei sociale. Din taxa plătită de cei care deţineau pământ se obţin fonduri pentru ajutorul celor dezavantajaţi: 5 ASISTENŢA SOCIALĂ FAŢĂ ÎN FAŢĂ CU SOCIETATEA RISCURILOR 127 bătrâni. bolnavi, săraci, persoane cu handicap. Mai târziu, în secolul al XIX-lea, în Marea Britanie, Franţa, Germania, SUA apar primele sisteme de protecţie socială în sfera asigurărilor sociale (în special cele centrate pe sănătate, pe bătrâneţe, pentru orfani, pentru accidente de muncă). De o dezvoltare a profesiei ca atare se poate însă vorbi la începutul secolului al XX-lea. În ultimele decenii, în contextul sporirii serviciilor publice şi sociale, se asistă la o largă diversificare de activităţi de ocrotire socială a celor în dificultate, asistenţa socială dobândind un înalt nivel de profesionalitate. Ea şi-a conturat treptat o arie problematică distinctă, relativ autonomă (un profil profesional propriu), sprijinită pe metode şi tehnici specifice de înţelegere, comunicare, terapie şi sprijin pentru cei vulnerabili. În caracterizarea asistenţei sociale ca sistem, alături de profesie ca atare (aşa cum este ea orientată de un set de teorii şi metode specifice), trebuie avut în vedere şi aspectul instituţional propriu, care susţine activităţile de profil. În cadrul sistemului instituţional se organizează şi funcţionează servicii specializate de asistenţă socială, prestaţii financiare şi ajutoare ocazionale etc. care pot ajuta la refacerea capacităţilor individuale de normalizare a vieţii personale a celor cu risc de marginalizare sau excluziune socială. Este cunoscut faptul că nivelul şi amploarea asistenţei sociale într-o colectivitate depind, într-o măsură esenţială, de sentimentul solidarităţii sociale. Regimul socialist în România a avut un efect contradictoriu asupra valorii solidarităţii sociale. Pe de o parte, prin însăşi opţiunea sa politică, socialismul avea ca obiectiv întărirea solidarităţii sociale. Pe de altă parte însă, experienţa degradării sociale a fost de natură să genereze o atitudine negativă fată de solidaritatea mecanică impusă artificial, politic şi ideologic. Politica de egalizare nediscriminativă a egalizării în sărăcie, fără recompensarea efortului şi calităţii, evidenţa instalării la unele segmente ale colectivităţii a unei dependenţe comode de transferurile sociale au fost de natură să limiteze dezvoltarea valorii solidarităţii. S-a generat, mai degrabă, o aspiraţie spre recompensă diferenţiată a performanţelor, a cărei consecinţă a dus şi la creşterea inegalităţilor. Oportunităţile inegale oferite de tranziţie au răspuns într-un fel acestei aşteptări. Pe de altă parte, tranziţia în România a dus nu numai la şanse foarte bune pentru ceea ce s-a dovedit a fi o mică minoritate, dar şi la o sărăcire accentuată a unei părţi importante a colectivităţii. Evidenţa noii realităţi nu susţine decât parţial aspiraţia spre o inegalitate care să exprime diferenţe de efort şi merit, ci foarte adesea are o conotaţie imorală în percepţia colectivă. Dacă, pe de o parte, colectivitatea aşteaptă o protecţie socială specială, care să compenseze cel puţin parţial efectele negative ale tranziţiei, în ultimii ani, statul român tinde să se retragă tot mai mult din funcţiile sale de protecţie socială. Percepţia unei creşteri a individualismului şi sentimentul de abandonare experimentat de cei în dificultate caracterizează tot mai puternic starea de spirit colectivă. 128 ELENA ZAMFIR 6 De aceea, asistenţa socială la noi nu se poate limita doar la asistarea indivizilor în dificultate. Ea trebuie să se fundamenteze pe o filozofie de tip participativ la nivel comunitar, care să stimuleze, la rândul său, o atitudine activă a întregii colectivităţi în rezolvarea propriilor sale probleme. În prezent, în nevoie şi vulnerabilă este nu numai o minoritate împinsă la marginea societăţii, ci în diferite grade şi sfere întreaga colectivitate” (Zamfir, E., 1995: 100–102; 105–106). OPŢIUNILE GUVERNANŢILOR ÎN POLITICILE DE ASISTENŢĂ SOCIALĂ Sistemul de asistenţă socială se confruntă cu o criză profundă în toată lumea. În România, problemele sociale sunt mult mai grave, datorită unei crize economice cronicizate, pe fundalul măsurilor de austeritate excesive, care au afectat cel mai mult grupurile şi persoanele vulnerabile. În primul rând, este o criză datorată sărăcirii rapide a populaţiei şi multiplicării formelor de excluziune socială, agravată de o confuzie politică majoră. Astfel, se consideră că o politică de dreapta se caracterizează prin ignorarea problemelor sociale şi retragerea statului (stat mic, de altfel) din responsabilităţile lui sociale. În viziunea acestei orientări ideologice a guvernanţilor, eliminarea funcţiilor sociale ale „statului asistenţial” este necesară, întrucât parazitează economia (grasul care stă pe umerii/spatele slabului). Este vizibil aici un program de minimizare a rolului statului, în fapt a funcţiilor lui sociale. Statul nu mai trebuie să fie responsabil în nici un fel pentru indivizii lui. De aici, reducerea cheltuielilor sociale publice şi destructurarea sistemului de asistenţă socială apar ca inevitabile în timp, chiar ca un obiectiv major. Promovarea unei mentalităţi de un individualism extrem stă la baza politicilor de asistenţă socială, în prezent. În al doilea rând, criza economică, socială şi morală găseşte în România un sistem de asistenţă socială nu numai deficitar ca buget şi lipsit de resurse umane calificate, dar şi fragil, prost conceput, prin încercări succesive de schimbare, de tip pseudoreformă, eşuate în timp. În al treilea rând, se înregistrează o degradare a fibrei sociale şi morale a solidarităţii, dispariţia semnificaţiei spiritului comunitar, ca resursă a dezvoltării. De asemenea, se accentuează o erodare a normelor morale în societatea românească, în relaţiile interumane şi în familie. Se instalează, astfel, treptat o acceptare tacită a unei neputinţe de schimbare a stării individuale şi comunitare, neputinţă ce poate deveni paralizantă pentru acţiuni sociale colective. Poate nu întâmplător sociologul Z. Bauman găseşte un subtitlu semnificativ lucrării sale dedicate comunităţii şi problemelor comunitare: Căutarea siguranţei într-o lume nesigură (2001). 7 ASISTENŢA SOCIALĂ FAŢĂ ÎN FAŢĂ CU SOCIETATEA RISCURILOR 129 Ignorarea completă a unei politici active pentru creşterea şi relansarea economică, fragmentarea reţelelor de suport, prin presiuni de tot felul, afectează grav solidaritatea socială dintre generaţii, precum şi cea faţă de grupurile defavorizate. Siguranţa sentimentului dat de apartenenţa la o comunitate, atât de necesară în perioade-limită, ca cele de criză sau cele aduse de dezastrele naturale, scade. Poate cel mai periculos aspect este acela că segmente mari ale populaţiei au fost scoase din echilibrul lor tradiţional şi împinse în situaţii de sărăcie şi disperare fără speranţă de ieşire. E drept că, în toată lumea, asistenţa socială, pe timp de criză, se află în faţa unor cerinţe din cele mai dure de restrângere bugetară, dar şi provocatoare. În multe ţări europene, şi nu numai, factorii decizionali încearcă însă o regândire a intervenţiei statului în asistenţă socială, pe linia întăririi componentei de protecţie socială a populaţiei afectate de măsuri de austeritate. Apar modificări ale sistemului de ajutor social referitoare la sustenabilitatea şi eficienţa acţiunilor lui de sprijin. În aceste ţări este revăzut modul de finanţare al sistemului de ajutoare sociale, în aşa fel încât acesta să fie cât mai responsabil utilizat, ţinând seama că asistenţa socială funcţionează în regim de avarie. Aici, în contextul reducerilor cheltuielilor sociale, statul social devine mai puternic prin funcţiile lui de sprijin, pe măsură ce segmentul populaţiei în dificultate creşte. În momente de austeritate, situaţia socială a multor segmente din populaţie se înrăutăţeşte rapid, ajungându-se la faze avansate ale conflictului chiar între categoriile defavorizate. Oricum, în România sistemul se află în prezent într-o situaţie mult mai dificilă decât cea de la începutul anilor ’90. Atunci erau speranţe de relansare şi profesionalizare a asistenţei sociale, prin dorinţa de aliniere la practicile statelor europene moderne cu tradiţie în politici sociale. Acum, prin haosul creat de presiunile/convulsiile zilnice ale străzii, dar şi ale politicilor sociale iresponsabile, dezarticulate, prin degradarea vizibilă a solidarităţii sociale, ne depărtăm tot mai mult de filozofia unei societăţi moderne şi de standardele UE referitoare la protecţia şi asistenţa socială. Folosind o metaforă, aş putea spune că sistemul de asistenţă socială, după 20 de ani de reconstrucţie instituţională, se află într-o stare cu risc de marginalizare profundă, de dificultate majoră în a-şi păstra propria sa identitate. Metaforic vorbind, sistemul însuşi, în totalitatea lui, are, la rândul lui nevoie de asistenţă tehnică, de ajutor în a rezista atacurilor şi presiunilor politice, datorate confuziei şi incoerenţei prezente în programele sociale ale partidelor. Caracterizând sumar opţiunile guvernanţilor pentru politicile din asistenţă socială, mai ales aşa cum rezultă din noua Lege–cadru a asistenţei sociale, recent adoptată, aş spune că ele s-au centrat pe o redimensionare „în jos” a asistenţei sociale. Mai mult, în contextul reformării statului, guvernarea din perioada 2009–2011 a intenţionat să schimbe complet întregul sistem de asistenţă socială. Noua Lege 130 ELENA ZAMFIR 8 a asistenţei sociale recent adoptată de Parlament, în regim de urgenţă, era cea care avea această misiune. În realitate, s-a obţinut un singur rezultat: mai multă confuzie în sistem prin reducerea funcţiilor sociale ale statului şi mai ales prin externalizarea serviciilor publice de asistenţă socială. De regulă, se aşteaptă de la o nouă lege un fundament raţional de organizare, funcţionare şi dezvoltare a sistemului în cauză, nu o colecţie de platitudini cu texte teoretice inutile într-o lege. O lege-cadru, ca cea de faţă, ar trebui să se bazeze pe promovarea unei viziuni clare a funcţiilor asistenţei sociale, adaptate noului context al României de azi. Din acest punct de vedere, spiritul Legii asistenţei sociale nu răspunde unor cerinţe sociale adaptate noilor condiţii de austeritate aduse de criză. Aceasta se rezumă mai mult la reducerea suportului celor în nevoie la forme minore, pasive de ajutor (ajutor financiar) şi la marginalizarea formelor active de prevenţie şi recuperare, pe care doar serviciile de asistenţă le pot furniza. În principal, noile măsuri legislative aduse de Legea asistenţei sociale vizează două aspecte, care se regăsesc şi la nivelul politicilor sociale încă din anii trecuţi: • limitarea serviciilor publice, prin externalizarea lor; • reducerea masivă a numărului de beneficii şi a valorii acestora. Prin aceasta, viziunea strategică a unei politici solide de asistenţă socială este înlocuită de un program de tip contabilicesc îngust. Acesta, la rândul lui, se concretizează pe două direcţii fundamentale: • diminuarea numărului de categorii de ajutor social (de la 54 la 9); • reducerea drastică a bugetului acestora. Deşi în 2008, conform datelor INS, România avea doar 1% din PIB pentru asistenţă socială din totalul cheltuielilor sociale de 17% din PIB, procente ce situa România ca ţara cu cele mai mici cheltuieli sociale din UE şi cu cel mai mic buget pentru asistenţa socială, noua legea propune încă o diminuare a cuantumului beneficiilor. În aceste condiţii, adăugarea unor tăieri bugetare masive pentru asistenţa socială, nu fac decât să distrugă complet sistemul. În mod special abandonarea sistemului de impozitare progresivă a avut ca efect creşterea polarizării şi reducerea resurselor bugetare, fără a avea efectele scontate de stimulare economică. În realitate, ceea ce nu s-a înţeles este faptul că nu atât numărul formelor de suport din asistenţa socială grevează bugetul, ci mai degrabă incompetenţa, corupţia, confuzia şi haosul din sistem. La acestea se adaugă şi modul scandalos, total neprofesionist, dezarticulat de administrare, gestionare şi acordare a ajutoarelor sociale, care devin un instrument umilitor, înjositor pentru beneficiarii legali a căror demnitate este, la un moment dat, complet suspendată de către decidenţii politici. Ca aspect general, legea actuală este în cea mai mare parte o culegere de texte teoretice. Cealaltă parte a legii, mai mică, e drept, se constituie într-un proces 9 ASISTENŢA SOCIALĂ FAŢĂ ÎN FAŢĂ CU SOCIETATEA RISCURILOR 131 demolator pentru sistemul existent, atât cât mai rămăsese bun din eforturile constructive anterioare. Pentru un text de lege, acest amestec teoretic, fără o finalitate practică cu deschideri către posibilităţi de implementare, reprezintă. în fapt, o pură demagogie. Este curios, aş spune chiar izbitor, faptul că, în atitudinea actuală a guvernării faţă de nevoile fundamentale din educaţie, sănătate, asistenţă socială găsim caracteristici ale aceluiaşi pattern comun: a. Decredibilizarea acestor domenii. Educaţia propulsată în haos este dominată de o criză profundă. Sănătatea este viciată de corupţie, prin gestionarea proastă a fondurilor. Asistenţa socială este lipsită de un proiect coerent de reformă pe timp de austeritate şi cangrenată de abuzuri ale pseudospecialiştilor şi ale unei birocraţii exagerate din administraţia locală. b. Desfiinţarea instituţiilor publice prin subfinanţare cronică. În condiţii de criză, în locul creşterii măsurilor de intervenţie de tip compensatoriu şi recuperatoriu ale instituţiilor publice de educaţie, de sănătate, de asistenţă socială, guvernarea recurge la tăieri masive în finanţarea acestor domenii şi la desfiinţarea instituţiilor: reducerea numărului de spitale şi şcoli, sufocarea financiară a instituţiilor de asistenţă socială specializate, şi aşa foarte rare. c. Retragerea statutului din responsabilităţile publice. Plasarea asumării responsabilităţii de protecţie socială pe seama unei populaţii tot mai sărăcite: coplata în serviciile de sănătate, reducerea compensărilor în costul medicamentelor, eliminarea unei părţi a populaţiei la accesul serviciilor sanitare şi de învăţământ. d. Privatizarea mascată a serviciilor sociale publice fundamentale. Plasarea responsabilităţii din sănătate, educaţie şi asistenţă socială către ONG/fundaţii şi noile unităţi private, bazate pe profit, creşte costul public dar şi privat, iar eficienţa globală a serviciilor sociale este discutabilă. În cazul cel mai fericit, rezultatele noii Legi din asistenţa socială, vor putea fi evaluate în viitorul foarte îndepărtat, iar încercările actuale de reformă vor rămâne simple experimente nereuşite. Efectul unei asemenea strategii politice este vizibil în: • distrugerea progresivă a funcţiilor sociale ale statului capabile să asigure un echilibru necesar în stabilitatea şi siguranţa comunităţii româneşti. De fapt, atacul împotriva statului social este expresia sintetică a filozofiei antisociale a guvernării; • polarizarea masivă a societăţii şi împingerea într-o sărăcie extremă, fără speranţe, a unui segment tot mai mare al populaţiei; • birocratizarea sistemului public de asistenţă socială şi eliminarea dialogului, a comunicării actorilor implicaţi în sistem; • ignorarea completă a unei politici active pentru creşterea economică. 132 ELENA ZAMFIR 10 POLITICILE SOCIALE, CA PREOCUPARE A UE În contextul actual al crizei şi pe fundalul măsurilor de austeritate, preocupările UE în sfera protecţiei şi asistenţei sociale se îndreaptă, mai mult ca niciodată, spre o analiză comparativă a riscurilor de sărăcie sau excluziune socială din ţările membre, în vederea unor propuneri de soluţii realiste privind prevenirea cauzelor ce le susţin. De remarcat faptul că, în ultima perioadă, UE îşi rafinează metodologia de calcul a riscurilor de sărăcie şi excluziune socială, lansând noi indicatori sociali capabili să măsoare condiţiile de viaţă a populaţiei vulnerabile, marginalizate social. Pornind de la premisa că atât sărăcia, cât şi excluziunea socială nu apar ca stări date, predefinite, bine delimitate, ci ca un ciclu procesual de apariţie şi evoluţie ce se desfăşoară în timp, indicatorii noi creaţi sunt avertizori pentru persoanele ce pot intra în riscuri sociale multiple. Indicatorii măsoară gradul de apropiere a unor persoane de stări ce induc sărăcie şi excluziune. Se poate, astfel, surprinde gravitatea în intensitate a riscurilor sociale asupra persoanelor vulnerabile la starea de sărăcie, cu fazele ei mai profunde sau mai puţin profunde, sau la starea de excluziune socială, cu formele ei multiple. Această apropiere se realizează în timp, ca un proces, ca o devenire, ea fiind una dinamică care poate fi stopată în anumite etape, dacă soluţiile sunt punctual centrate pe nevoi. De aceea, indicatorii sociali apar aici şi ca avertizori, care ne indică cât de aproape sau de departe este persoana faţă de starea de sărăcie sau excluziune socială şi, ca atare, mobilizarea realistă, corectă a politicilor sociale de a aduce răspunsuri prompte pentru prevenirea unor asemenea situaţii. Un exemplu semnificativ aici: pentru măsurarea riscurilor sărăciei sau excluziunii sociale, în cadrul indicatorilor UE-SILC se foloseşte un indicator agregat care se referă la trei aspecte esenţiale (Eurostat, 2012): • primul, gradul de sărăcie după transferurile sociale; • al doilea, un indice multiplu de deprivare materială severă; • al treilea, oportunităţile reduse pentru activităţi în gospodărie. Interesant este modul de construcţie a indicelui de deprivare materială severă ce surprinde nouă itemi, criterii/situaţii bine definite pentru descrierea acestei stări. Aceşti factori care, prin prezenţa lor, conduc persoana la forme specifice de deprivare materială severă sunt (Eurostat, 2012): 1. imposibilitatea de a achita chiria sau factura utilităţilor la timp; 2. imposibilitatea de încălzire adecvată a locuinţei; 3. imposibilitatea de a face faţă unor cheltuieli neprevăzute; 4. lipsa de carne, peşte sau proteine la fiecare două zile; 5. imposibilitatea de a-şi permite o săptămână de vacanţă; 6. lipsa maşinii; 7. lipsa maşinii de spălat; 8. lipsa televizorului în culori; 9. lipsa telefonului (inclusiv mobil) (Eurostat, 2012). 11 ASISTENŢA SOCIALĂ FAŢĂ ÎN FAŢĂ CU SOCIETATEA RISCURILOR 133 Cele nouă criterii pot să apară în situaţia unei persoane când condiţii considerate elementare, normale pentru viaţa sa, nu pot fi asigurate fie datorită lipsei de resurse, fie prin deficit de experienţă/capacitate în a le realiza. Este suficient ca din cei nouă itemi, doar patru dintre ei să fie prezenţi pentru a induce o stare de deprivare severă. Aceasta stare de deprivare creşte în intensitate odată cu adăugarea celorlalţi itemi. Apoi, pe baza acestor măsurători, se pot imagina mecanisme/forme adecvate de ajutor social la nivelul politicilor sociale de incluziune. În metodologia de calcul a riscurilor de sărăcie sau de excluziune socială, indicatorii UE-SILC măsoară satisfacerea unor nevoi de bază, care, altfel, neacoperite la timp, ar putea deveni frustrante pentru om şi existenţa lui zilnică. Prezenţa celor nouă factori de deprivare materială severă, în condiţiile vieţii cotidiene este catalogată de experţii în politici sociale mai întâi ca o avertizare pentru persoanele vulnerabile de a fi supuse riscurilor sociale de tot felul şi apoi ca o provocare în căutare urgentă de soluţii pentru eliminarea lor. Aceasta ar fi, de fapt, calea sigură de se ajunge la un standard normal de viaţă pentru cei marginalizaţi. Acest mod de calcul al formelor deprivării severe ascunde poate o nouă şi interesantă filozofie, nu numai de identificare a profilului persoanei în risc, dar şi de prevenţie a riscurilor multiple din societatea modernă. Ţinându-se seama de implicaţiile viitoare ale extinderii rapide a segmentului populaţiei aflat în sărăcie extremă asupra echilibrului social şi comunitar, formele de ajutor social trebuie să se constituie în adevărate bariere de stopare a cauzelor acesteia şi a prevenirii marginalizării. S-ar putea însă cu greu stopa efectele grave ale polarizării sociale, dacă lăsăm ca prăpastia dintre săraci şi bogaţi să se adâncească continuu. În condiţii severe de austeritate se impune, mai degrabă, o distribuţie mai echilibrată a riscurilor în masa populaţiei şi nu o cumulare a lor la un singur pol, prin simpla ignorare a problemelor sociale cu care se confruntă persoanele şi grupurile vulnerabile, cu risc de marginalizare. Deşi o mare parte din caracteristicile deprivării materiale severe menţionate mai sus le regăsim în teoria clasică de tradiţie anglo/saxonă (vezi Atkinson, Townsed) şi ele nu apar acum ca noutăţi absolute, totuşi criteriile au fost mult flexibilizate, fiind incluse pe listă şi altele noi (exemplu: a face faţă unor cheltuieli neprevăzute, a beneficia o săptămână pe an de vacanţă în afara localităţii unde locuieşti, a avea maşină proprie, televizor color şi telefon mobil, a nu avea datorii la plata utilităţilor către stat etc.). Acestea toate sunt considerate ca nevoi de bază ce trebuie acoperite chiar şi pe timp de criză, ca persoanele să nu fie împinse în risc de sărăcie sau excluziune socială. Scopul este ca starea de sărăcie să nu se cronicizeze. Curios este faptul că, în timp ce în România se condiţionează ajutorul social prin plata datoriilor şi impozitelor către stat a persoanelor beneficiare de ajutor social, în celelalte ţări membre ale UE acest lucru este apreciat ca un indicator (item) de bază al unui indice multiplu de deprivare materială severă şi, ca atare, nevoia de ajutor a acestor persoane, care nu reuşesc să-şi plătească chiria, utilităţile, facturile în timp este obligatorie pentru sistemul de asistenţă socială. 134 ELENA ZAMFIR 12 (Eurostat, 2012). Se consideră că ele intră sub incidenţa riscurilor de sărăcire datorită unei deprivări materiale severe, deci trebuie susţinute prin ajutoare sociale corespunzătoare. Dintr-o perspectivă relativă, în România, o parte dintre aceşti itemi/factori consideraţi ca răspunzători de forme de deprivare severă în ţările UE, ar putea să apară ca semnificativi pentru o stare normală sau chiar bună, dezirabilă pentru mulţi. Un exemplu ilustrativ aici: modul de acordare a venitului minim garantat pentru persoanele sărace sau cu risc de excluziune din România. Acesta este condiţionat, potrivit Hotărârii Guvernului nr. 50/2011 pentru aprobarea Normelor metodologice privind venitul minim garantat, de: „munca în folosul comunităţii, de toate veniturile membrilor familiei şi de bunurile aflate în proprietatea persoanelor beneficiare de venit minim… Ajutorul social se acordă la cerere, pe baza unei declaraţii pe propria răspundere şi a actelor doveditoare aduse de beneficiar, de către serviciul public de asistenţă socială, prin dispoziţia primarului. Nu au acces la ajutorul minim garantat persoanele care deţin aparatură electronică: aparate de filmat, camere video, interfon, amplificare audio, combine audiovideo, copiatoare, xerox, obiecte de valoare: tablouri şi obiecte de artă, obiecte ornamentale din metale preţioase, obiecte de cristal şi porţelan de mare valoare, blănuri de valoare mare, în stare vandabilă, scutere, utilaje agricole, depozite bancare, autoturisme, motociclete, motorete etc.… Totodată, persoanele beneficiare trebuie să dovedească lunar, cu adeverinţe, că sunt înregistrate în baza de date privind căutarea unui loc de muncă şi că nu au refuzat niciun loc de muncă ce li s-a propus sau cursurile de calificare”. La o analiză mai atentă, putem observa că lista bunurilor deţinute de familii şi a condiţiilor de acordare a venitului minim garantat este neconcludentă, în raport cu nevoile de bază. (De exemplu: dacă cineva locuieşte la un bloc cu interfon la apartament, ar trebui să se deconecteze? Dacă cineva are pahare din porţelan, cine stabileşte cât de valoros este porţelanul, ar trebui să le vândă, şi cum? Dacă cineva are în casă o combină muzicală audiovideo, nu va primi venitul minim garantat, chiar dacă este în dificultate majoră? Sau dacă are o motoretă cu care se deplasează pe distanţe mari, ce să facă ca să poată să se hrănească la limită? etc.) Pe de o parte, este foarte greu de evaluat valoarea bunurilor existente într-o gospodărie de către persoanele de la primărie, în lipsa unei specializări în evaluare. Pe de altă parte, condiţiile puse pentru găsirea unui loc de muncă prin calificare impusă obligatoriu şi nerefuzarea, indiferent unde, a unei activităţi de muncă, sunt cerinţe nerealiste şi forţate care, de aceea, trec, de cele mai multe ori, în derizoriu. Programele de formare impuse beneficiarilor sunt făcute mai mult formal, pentru a mai bifa acţiuni pentru şomeri, acţiuni cerute de politicile sociale europene. În realitate, în România, lipsa de viziune sistemică a activităţilor obligatoriu interconectate de suport social pentru persoanele şi familiile în dificultate este uimitoare, în momentul de faţă. Îmi amintesc aici de proverbul chinezesc citat adesea în asistenţă socială: dacă vrei să ajuţi pe cineva să nu moară de foame 13 ASISTENŢA SOCIALĂ FAŢĂ ÎN FAŢĂ CU SOCIETATEA RISCURILOR 135 îi dai nu un peşte, ci o undiţă şi îl înveţi să pescuiască. Mai trebuie însă adăugat aici un fapt esenţial, care deseori se ignoră în programele de formare: după ce i-ai dat o undiţă, după ce l-ai învăţat cum să o folosească, îl duci şi în apropierea unui loc unde se găsesc peşti. Altfel, degeaba i-ai oferit undiţa şi lecţia de pescuit. Aşa şi în procesul de formare şi reconversie profesională a celor fără loc de muncă la un moment dat. Activităţile de formare nu sunt corelate cu cele de noi oportunităţi pentru crearea unor noi locuri de muncă. Avem oameni calificaţi, supercalificaţi pe domenii specializate, dar fără posibilităţi de absorbţie pe piaţa muncii. Piaţa muncii nu le este favorabilă şi nici prietenoasă. Ea nu se deschide spre a-i primi imediat ce sunt formaţi. Ori nu are nevoie de asemenea calificări, ori nu s-au inventat noi locuri de muncă în acord cu cerinţele formării. Decalajul între ofertă şi cerere rămâne neschimbat, iar deziluziile celor formaţi prin programe se adaugă la starea de depresie accentuată foarte mult, în ultima perioadă, de lipsa locurilor de muncă. De aceea programele de formare apar ca cerinţe mai mult formale decât ca criterii măsurabile şi verificabile pentru calificarea cu folos a beneficiarilor de ajutor social. Şi eficienţa unor asemenea măsuri de ajutor social este aproape nulă, imperceptibilă pentru refacerea celor dependenţi de venitul minim garantat. Nu se iau în calcul în România, deşi ţară membră UE, situaţiile de deprivare severă care stau la baza sărăciei şi excluziunii, calculate cu precizie de indicatori sociali bine orientaţi pe nevoi măsurabile. Sunt eliminaţi aproape integral în procesul testării mijloacelor pentru calificarea persoanelor ca beneficiari de ajutorul social indicatori clari, cu semnificaţie majoră pentru starea socială a persoanei şi riscurile ei sociale posibile. Pe de altă parte, indicatorii luaţi în calcul, după cum am menţionat mai sus, sunt adesea foarte fluctuanţi şi greu de evaluat, sau controlabili în timp. De aceea, în multe dintre zonele ţării, sărăcirea populaţiei este galopantă, iar la problemele sociale grave legate de sărăcire se adaugă zilnic altele. Explozia socială devine, astfel, iminentă în timp. în acest sens iată un exemplu ce mi s-a părut cel puţin ciudat. Recent s-a aprobat ca acelor persoane beneficiare de ajutorul social care au datorii la plata taxelor către stat să nu li se mai acorde ajutorul social. 73 000 de familii sunt în asemenea situaţie. Întrebarea firească ce apare aici: dacă aceste familii se califică în mod real pentru ajutorul social, de unde ar avea suficienţi bani pentru toate datoriile către primării? După calculul european de risc de sărăcie, ele sunt expuse riscului prin însăşi neplata taxelor/impozitelor, iar calificarea lor ca beneficiari impune, automat, acordarea ajutorului social, până la o nouă verificare a situaţiei lor. Spre deosebire de România, modul de acordare a ajutoarelor sociale în multe ţări din UE este condiţionat de măsuri care să asigure menţinerea populaţiei sărăcite în limitele decente de supravieţuire. Pentru aceasta se ajunge la o folosire, la cote ridicate, a competenţelor din sistem. Pe această bază, se poate, astfel, oferi un diagnostic corect problemelor sociale grave din sistem şi sunt propuse rapid 136 ELENA ZAMFIR 14 soluţii pragmatice. Sunt elaborate politici sociale active de sprijin pentru grupuri şi persoane dezavantajate, pe baza unor ajutoare sociale strict focalizate pe nevoi. Sunt evitate, astfel, şi erorile păguboase din sistem ce pot proveni din supracalificări sau subcalificări nejustificate ale persoanelor ce accesează pentru diverse forme de ajutor. În multe din ţările UE, eliminarea şi prevenirea situaţiilor de deprivare materială severă sunt obiective majore ale asistenţei sociale, întrucât acoperirea lor reduce riscul sărăciei şi excluziunii sociale. De aceea, în UE, în această perioadă, analiştii din sistem, specialişti şi politicieni, fac apel ca suport de siguranţă pentru cei dezavantajaţi social la crearea unor noi şi variate locuri de muncă, ca soluţie, pe timp de criză, la şomajul celor marginalizaţi economic. Aceştia susţin că mutarea accentului de la formele pasive de ajutor social la crearea de locuri de muncă şi eficientizarea ajutorului social în vederea asigurării autonomiei beneficiarilor ar fi un răspuns viabil al asistenţei sociale la provocările crizei. Desigur, mutarea accentului pe inovare/creare de locuri de muncă prin modele noi instituţionale schimbă optica clasică care cerea doar pregătirea forţei de muncă (a ofertei) pentru nevoile pieţei muncii. Oferta, fără îndoială, trebuia să răspundă cererii de muncă. Presiunile se făceau doar într-o singură direcţie orientată spre mularea ofertei de muncă pe cererea pieţii. Condiţiile nou create de noul context socioeconomic şi financiar solicită, totodată, şi un efort de schimbare şi în domeniul cererii de pe piaţa muncii, presând asupra procesului inovativ de creare de noi activităţi. Acestea trebuie să se deschidă către absorbţia noilor profesii formate sau a celor existente, în special pentru persoane marginalizate. Spre exemplu, o cercetare a Băncii Mondiale (The jobs Crisis, Household and Government Responses to the Great Recession in Eastern Europe and Central Asia – The World Bank, Washington D. C., 2011) privind răspunsurile guvernamentale la marea recesiune din Europa de Est şi Asia Centrală arată că în Bulgaria, piaţa muncii, în momentele majore de criză a locurilor de muncă, a fost mult mai restrictivă cu populaţia minoritară rromă şi cea turcă. Se va lua în calcul, astfel, o relaţie biunivocă dintre cerere şi oferta pieţii muncii, cu beneficii multiple pentru ofertanţii marginalizaţi economic. Un exemplu concludent aici: modele noi de inovare propuse de formele/tipurile economiei sociale, ca alternativă durabilă a politicilor ocupaţionale, în special pentru persoane vulnerabile pe piaţa muncii. În noul context al crizei economice şi al instabilităţii financiare, un exemplu de lărgire a tematicii politicilor ocupaţionale în UE este marcat şi prin lansarea, în februarie 2012, a Cărţii Albe: o agendă pentru pensii adecvate, sigure şi viabile. Totodată, Comisia Europeană declară anul 2012 ca an al îmbătrânirii active şi al solidarităţii dintre generaţii. Sunt făcute aici noi propuneri de strategii privind politicile ocupaţionale pe vârste, capabile să ajute la relansarea unei economii sănătoase bazate pe performanţă, eficienţă şi calitate. Plecând de la premisa că numărul pensionarilor în UE este în creştere, aproximativ 120 de milioane, 15 ASISTENŢA SOCIALĂ FAŢĂ ÎN FAŢĂ CU SOCIETATEA RISCURILOR 137 24% din populaţia totală a celor 27 de state membre, Cartea Albă aduce noi iniţiative pentru asigurarea unor condiţii favorabile în vederea prelungirii vârstei active profesionale a celor pensionabili şi menţinerea lor, pe cât posibil, la locul de muncă decent şi dorit. Se accentuează necesitatea unui echilibru între viaţa profesională activă şi vârsta de pensionare, încurajându-se, astfel, solidaritatea cu partenerii sociali responsabili de un climat prietenos de muncă pentru populaţia vârstnică. Crearea unor oportunităţi la locul de muncă pentru păstrarea celor capabili de vârstă pensionabilă, dar şi pentru a readuce pe cei pensionaţi dornici să muncească, nu este un scop în sine. Aceasta are în vedere corelarea vârstei de pensionare cu speranţa de viaţă în creştere şi, totodată, eliminarea accesului la pensionări anticipate nejustificate. Cartea Albă subliniază că „pe de o parte, sistemul de pensii de tip redistributiv este afectat de numărul mare de şomeri şi de scăderea ratei de ocupare. Pe de altă parte, ieşirea la pensie la vârste standard de pensionare, indiferent de condiţia fizică, intelectuală şi de experienţa acumulată a persoanelor duce la presiunea creşterii fondului de pensii şi aşa insuficient”. De aceea este necesară o adaptare a vârstei de pensionare la domeniul de activitate şi la creşterea speranţei de viaţă, pe baza unei politici mai flexibile, de schimbare a practicilor curente de pensionare, cu impact pozitiv în relaţiile intergeneraţionale. „Cartea Albă: o agendă pentru pensii adecvate, sigure şi viabile” începe cu o declaraţie de principiu ce ar trebui, în modul cel mai serios, să stea şi în atenţia factorilor decizionali de la noi: „Îmbătrânirea populaţiei este o problemă majoră pentru sistemele de pensii din toate statele membre. Cu excepţia cazului în care femeile şi bărbaţii, care trăiesc mai mult, ocupă, de asemenea, mai mult timp un loc de muncă şi fac mai multe economii pentru perioada de pensionare, nu poate fi garantată adecvarea pensiilor, deoarece n-ar putea fi acoperită creşterea cheltuielilor aferente” (2012: 11). În acest sens, Cartea Albă propune obţinerea unui echilibru între durata vieţii profesionale şi durata pensionării. O idee ce ar trebui împărtăşită şi de guvernanţii români se referă la încurajarea unei durate mai lungi a vieţii profesionale şi a îmbătrânirii active, argumentată prin beneficiile ce se pot aduce la bugetele publice. „Eliminarea treptată a regimurilor de pensionare anticipată şi creşterea vârstei de pensionare trebuie însoţite de măsuri care să permită lucrătorilor să rămână pe piaţa muncii o perioadă mai îndelungată, de exemplu, măsuri care ţin de sănătate, de locul de muncă şi de ocuparea forţei de muncă. În lipsa acestor măsuri, impactul asupra finanţelor publice ar putea fi mult mai puţin benefic, dacă reformele care vizează asistenţa socială sunt suprasolicitate ca ajutor pentru cei în vârstă dacă vârsta de pensionare ar duce la creşterea numărului de persoane care apelează la alte tipuri de prestaţii (de exemplu, ajutor de şomaj, ajutor de invaliditate, ajutoare de asistenţă etc.)” (2012: 11–12). Aceasta propune o regândire profundă a relaţiilor inter şi intrageneraţii, recomandând, totodată, statelor membre UE o politică ocupaţională prietenoasă, 138 ELENA ZAMFIR 16 flexibilă, adaptată utilizării forţei de muncă a persoanelor vârstnice, ca semn al preţuirii experienţei lor profesionale. Sunt vizate direct, nu numai vârstnici, ci şi acele grupe de vârstă cu risc de angajare în activităţi şi pe piaţa muncii (persoane peste 54 de ani şi tinerii între 18–25 ani) care pot fi ajutate să-şi refacă capacităţile active de muncă. Mai mult, sunt făcute precizări semnificative privind capacităţile profesionale ale vârstnicilor, necesare procesului de relansare economică şi interdependenţei dintre generaţii: „Creşterea vârstei de pensionare efective nu înseamnă neglijarea intereselor tinerilor în favoarea intereselor vârstnicilor, ci găsirea unui echilibru adecvat între acestea. Câţiva ani în plus de viaţă activă nu înseamnă că persoanele în vârstă vor fi private de pensia bine meritată (n.b.: subl. mea) în favoarea tinerilor. Nu înseamnă nici că lucrătorii în vârstă vor ocupa locuri de muncă care ar fi disponibile, altfel, lucrătorilor mai tineri (n.b.: subl. mea). Dimpotrivă, statele membre în care rata de ocupare a lucrătorilor în vârstă este cea mai mare, înregistrează şi cele mai scăzute rate ale şomajului în rândul tinerilor. Pe termen lung, numărul locurilor de muncă nu este fix, ci depinde în special de oferta de lucrători calificaţi, un vector esenţial al creşterii economice. O ofertă mai mare de lucrători în vârstă experimentaţi va stimula potenţialul de creştere al Europei şi va crea, astfel, oportunităţi mai numeroase şi condiţii de viaţă mai bune pentru tineri şi vârstnici. Anul european al îmbătrânirii active şi solidarităţii între generaţii, 2012, va urmări, în principal, oferirea de oportunităţi mai bune persoanelor de toate vârstele” (2012: 11). Elaborarea unor politici sociale ocupaţionale structurate, coerente şi active, pe termen mediu şi lung, pentru toate grupurile de vârstă ar asigura stabilitatea sistemului de asistenţă socială şi ar duce la credibilitatea lui. Acest obiectiv ţine însă de voinţa politică a guvernanţilor. În fapt, Strategia Lisabona, menţiona Anthony Giddens în lucrarea sa „Europa în epoca globală”, cu accent „pe justiţia socială şi protecţia în ţările membre UE, urmăreşte modernizarea modelului social european prin îmbunătăţirea capacităţii colective de a acţiona şi de a oferi tuturor noi şanse” prin intenţia declarată de a promova „munca decentă ca obiectiv global şi la toate nivelurile”, de a creşte adaptabilitatea muncitorilor şi de a „aplica măsuri de incluziune pe piaţa muncii” (Giddens, 2007: 96). Aceste măsuri sunt legiferate de Carta Socială care susţine măsuri precise pentru standardele de calitate privind condiţiile de muncă şi de securitate socială. Pornind de la premisa că societatea în care trăim este o societate modernă a riscurilor multiple, aceasta presupune un management inteligent, centrat pe identificarea şi gestionarea riscurilor, pe controlul lor, pe soluţionare şi nu în ultimul rând, pe cât posibil, pe un proces structurat de prevenire a acestora. Identificarea corectă a noilor segmente de populaţie care ajung în sărăcie severă, adâncindu-se în situaţii de disperare, greu de depăşit, rămâne o datorie constantă a serviciilor sociale personalizate din asistenţa socială. Evaluarea precisă a dimensiunilor/amplorii sărăciei, care impune tipuri şi forme de ajutor social, 17 ASISTENŢA SOCIALĂ FAŢĂ ÎN FAŢĂ CU SOCIETATEA RISCURILOR 139 poate contribui substanţial la acţiuni structurate orientate spre schimbări eficiente în procesul de incluziune socială. În lipsa unei evaluări corecte a situaţiei populaţiei marginalizate, procesul de rezolvare a problemelor lor sociale se amână, iar riscurile devin mai mari, mai greu de controlat şi de depăşit, ele cumulându-se în timp, exponenţial. Astfel, datele Eurostat, utilizând indicatorii SILC, pe baza unei cercetări comparative a statelor membre UE-27 efectuate în 2010 şi lansată în februarie 2012, conform unui indicator agregat pentru identificarea persoanelor expuse la risc de sărăcie sau excluziune socială, situează România, cu o valoare a indicelui agregat de 41%, pe penultimul loc în UE. Singura ţară din Uniunea Europeană cu o situaţie mai defavorabilă decât România este Bulgaria, cu 42%. Dacă pe primele două locuri, cu ponderea cea mai mare de risc de sărăcie sau excluziune socială din UE, se situează Bulgaria şi România, fiind urmate de Letonia (38%), Lituania (33%), Ungaria (30%), în schimb, Republica Cehă (14%), Suedia şi Olanda (15%), Austria, Finlanda şi Luxemburg (17%) au ponderile cele mai mici (Eurostat, 2010) (Graficul nr. 1). Graficul nr. 1 Persoane expuse la risc de sărăcie sau excluziune socială Sursa: Eurostat, 2010 (folosindu-se indicatorii SILC), date lansate în februarie 2012. 140 ELENA ZAMFIR 18 Explicaţia modului de calcul al riscului, după Eurostat, 2010. Acest risc este calculat luând în seamă următoarele trei situaţii: expunerea la risc de sărăcie după transferurile sociale; deprivare materială severă şi intensitatea activităţii de muncă foarte scăzute în gospodărie: a. risc de sărăcie datorat unui venit pe familie sub pragul sărăciei, stabilit la 60% din venitul echivalent cu cel median după transferurile sociale, echivalentul venitului fiind calculat prin divizarea venitului familiei la mărimea acesteia, numărul de membri, aplicând următoarele puncte: 1,0 la fiecare prim adult, 0,5 la fiecare alt membru de 14 şi peste 14 ani şi 0,3 pentru fiecare membru sub 14 ani; b. persoane cu deprivare materială severă având condiţii de viaţă precare prin lipsa resurselor şi experienţei pentru a avea cel puţin 4 din cei 9 itemi-indicatori de deprivare menţionaţi mai sus; c. persoane care trăiesc în familii cu posibilităţi reduse de număr de ore de activitate/muncă. Câteva comentarii se impun aici despre cele trei criterii. Rata sărăciei relative, respectiv primul indicator primar din sistemul de indicatori de excluziune socială reprezintă ponderea persoanelor din gospodăriile cu un venit total disponibil mai mic decât pragul de 60% din mediana veniturilor disponibile pe adult echivalent în populaţia totală. Problema acestui indicator, ca de altfel a tuturor indicatorilor relativi, este că reflectă mai degrabă distribuţia veniturilor decât sărăcia. O altă problemă care poate fi ridicată este scala de echivalenţă folosită pentru transformarea membrilor gospodăriilor în adulţi echivalenţi. Este vorba de scala de echivalenţă elaborată de universitatea Oxford, cunoscută, datorită utilizării ei, sub numele de scala OCDE modificată (1994). Aceasta este o scală mult prea lină acordând ponderi mai mici următorilor adulţi (0,5) şi copiilor (0,3). Dintre deficienţele acestei scale amintesc în primul rând faptul că celui de-al doilea membru al gospodăriei şi următorilor membri adulţi li se acordă ponderi egale, fără să se ţină seama de efectele economiilor de scară. În al doilea rând, una dintre criticile aduse acestei scale este că nu ţine cont de vârsta fiecărei persoane din cadrul unei gospodării. În al treilea rând, ponderile mai mici acordate copiilor faţă de cele acordate adulţilor şi mai ales nivelul acestor ponderi sunt elemente controversate. Utilizând această scală în calculul sărăciei absolute pentru anul 2005, cu acelaşi prag al sărăciei, s-a obţinut în România o rată a sărăciei de 4% faţă de 16% cât s-a obţinut utilizând scala de echivalenţă construită pe baza formulei propuse de Consiliul Naţional de Cercetare (National Research Council) al SUA (utilizată de fostul CASPIS). Criteriul de deprivare materială severă se referă la indicele de deprivare multiplă (IPM), elaborat de Mack şi Lansley (citaţi în Constance F. Citro and Robert T. Michael, Poverty, A New Approach, 1995). Aceştia pleacă de la definiţia indicelui de deprivare al lui Townsend, dar includ numai acele elemente pe care cel puţin jumătate dintre cei intervievaţi într-o anchetă prealabilă le consideră necesare pentru a atinge un nivel minim de trai. Indicele de deprivare multiplă este utilizat în mod curent în Regatul Unit, ca măsură directă a sărăciei la nivel local. Metodologia de calcul al acestui indice (versiunea IPM 2004) cuprindea 37 de indicatori grupaţi pe 7 domenii: 1 – venituri; 2 – ocupare; 3 – sănătate şi dizabilităţi; 4 – educaţie, calificare şi şcolarizare; 5 – accesul la locuire şi servicii; 6 – calitatea locuinţei şi a mediului; 7-infracţionalitate. În ceea ce priveşte ariile geografice pentru care se calculează, spre deosebire de metodologia IPM 2000, care calcula indicii la nivelul celei mai mici autorităţi locale (comuna), metodologia IPM 2004 coboară sub aceasta limită, ariile, stabilite prin agregarea sectoarelor * folosite la recensământ, având o medie a celei mai mici zone situată în jurul a 1 500 de persoane . Conceptul de intensitate a muncii se foloseşte pentru evaluarea relaţiei dintre muncă şi riscul de sărăcie la nivel de gospodărie. Aceasta surprinde măsura în care membrii gospodăriei cu vârstă de muncă sunt angajaţi. Indicatorul ia în considerare în mod explicit timpul de lucru, precum şi dacă s-a lucrat numai o parte a anului. Prin urmare, se calculează totalul lunilor lucrate în cursul anului de către fiecare membru al gospodăriei cu vârstă aptă de muncă, înmulţit cu numărul de ore lucrate în fiecare lună în care a lucrat. Aceasta oferă o pondere fiecărei persoane pe baza căreia se calculează intensitatea activităţii gospodăriei. Aceasta variază între 0, atunci când niciun membru al gospodăriei în vârstă aptă de muncă nu a lucrat în cursul anului, până la 1, atunci când toţi membrii gospodăriei au lucrat cu program de muncă integral pe tot parcursul anului. Faţă de acest indicator, cel inclus în setul de date EU-SILC ţine cont doar de numărul de luni lucrate în cursul anului, nu şi de numărul de ore lucrate, după cum apreciază unii analişti (calcule făcute de CASPIS). 19 ASISTENŢA SOCIALĂ FAŢĂ ÎN FAŢĂ CU SOCIETATEA RISCURILOR 141 Graficul nr. 2 Persoane expuse riscului de sărăcie după transferurile sociale Sursa: Eurostat, 2010. De asemenea, conform aceloraşi date Eurostat 2010, expunerea la riscul de sărăcie după transferurile sociale, situează România, cu un procent de 21,1% a acestui indicator, pe penultimul loc în Europa, fiind „devansată”, de data aceasta, doar de Letonia (Graficul nr. 2). Aceste date îngrijorătoare pun în faţa protecţiei şi asistenţei sociale din România probleme noi atât prin conţinutul lor (precum pierderea locurilor de muncă a unei părţi mari a populaţiei, pensionări forţate pentru persoanele valide, competente şi cu experienţă profesională mare, consumul de droguri uşoare – etnobotanice la tineri, proxenetism şi prostituţie în creştere, risc mare de sinucidere la tineri, creşterea delincvenţei în şcoli, abandonul copiilor sau neglijarea lor prin plecarea la muncă a părinţilor în străinătate etc.), cât şi prin dimensiuni necunoscute în trecut (sărăcie severă extinsă, scăderea masivă a standardului de viaţă la grupuri mari de pensionari, scăderea demografică accentuată, lipsa de participare şcolară la comunităţile de rromi, violenţă şi agresivitate ridicată etc.). Referindu-ne la indicele de deprivare materială severă, România, în datele Eurostat, rămâne şi aici constantă, pe ultimele locuri în UE, păstrându-şi poziţia fruntaşă în ierarhia riscurilor sociale. 142 ELENA ZAMFIR 20 Astfel, valoarea de 31,0% a indicelui de deprivare materială severă situează România tot pe penultimul loc, „devansată”, de această dată, de Bulgaria (Graficul nr. 3). Graficul nr. 3 Persoane deprivate material sever Sursa: Eurostat, 2010. Situaţia României este mai bună din punctul de vedere al persoanelor cu o intensitate a activităţii foarte scăzute, valoarea de 6,8% a acestui indicator plasând ţara noastră pe locul patru în Uniunea Europeană. Deşi se apreciază că rata activităţii este mai mare în România, se observă, totuşi, că riscul sărăciei sau al excluziunii sociale este foarte mare, România situându-se în top. Paradoxal, s-ar putea spune că românii, deşi au activităţi mai multe ca număr de luni pe an, ei sunt expuşi foarte mult la sărăcie şi excluziune socială. În limbaj comun cotidian, se poate spune că în gospodăriile din România, deşi se munceşte mai mult ca în celelalte ţări din UE, românii sunt mai săraci şi mai expuşi riscurilor sociale de sărăcie sau excluziune socială (Graficul nr. 4). 21 ASISTENŢA SOCIALĂ FAŢĂ ÎN FAŢĂ CU SOCIETATEA RISCURILOR 143 Graficul nr. 4 Persoane în vârstă de 0–59 ani trăind în gospodării cu o intensitate a activităţii foarte scăzute Sursa: Eurostat – 2010, lansare 2012. Aşa cum se procedează însă acum, asistăm în România la o ignorare cvasicompletă a unei politici de suport pentru creşterea economică şi pentru redresare socială. Un singur exemplu poate fi relevant, în acest sens: dacă în anul 2010, PIB era de 507 miliarde lei (120,5 mld EURO), înregistrând o scădere cu 1,2% faţă de 2009, pentru 2011, primele date care vor fi disponibile în 2012 arată, ţinând seama că BNR a ţinut cursul de schimb relativ stabil, că ne vom aştepta la o creştere de 1–2%, PIB-ul va fi aproximativ 122–123 mld euro. Deci, va fi o creştere economică foarte mică faţă de 2010, fără modificări importante la nivel general economic şi, mai ales, fără semnificaţie în nivelul de trai al populaţiei. Astfel, în România, sistemul de asistenţă socială devine din ce în ce mai vulnerabil, prin lipsa de răspuns la noile situaţii dramatice ale populaţiei, mai costisitor, prin ambiţia de reformare continuă, lipsit de o perspectivă clară de dezvoltare viitoare. Deficitul mare de sustenabilitate şi de claritate al obiectivelor majore din politicile sociale devine un factor agravant pentru starea actuală a asistenţei sociale. Mai mult, se ajunge la o neîncredere funciară a populaţiei în posibilităţile de intervenţie 144 ELENA ZAMFIR 22 activă a asistenţei sociale în schimbarea stării celor excluşi şi marginalizaţi. Se accentuează, astfel, tot mai mult, nerealismul măsurilor planificate de guvernanţi. Sistemul, prin lipsa de credibilitate în creştere, prin pierderea treptată a funcţiilor lui instituţionale, datorită subfinanţării componentelor sale structurale, se autodizolvă treptat, cu mici şanse de revenire în viitor. Îngrijorătoare este şi iluzia că obiectivul nostru trebuie să fie integrarea într-o economie globală, care poate fi salvatoare şi pentru problemele sociale. Desigur, asta este şi va rămâne o condiţie a dezvoltării noastre sociale, în contextul actual. Nu ne putem izola şi dezvolta singuri, într-o perioadă a globalizării. Dar, ultima jumătate de secol a arătat că dezvoltarea globală nu duce, automat, la o lume mai omogenă şi la ieşirea mai rapidă din criză, ci, dimpotrivă, la o lume mai polarizată, cu inegalităţi mai profunde şi cu riscuri majore în creşterea economică. Europa socială nu are soluţii miraculoase la problemele specifice fiecărei ţări membre. Rezolvarea acestor probleme în contextul naţional impune însă, ca repere definite, standarde de calitate în managementul instituţional. Astfel, respectarea în practica asistenţei sociale a standardelor europene apare ca o precondiţie a reformelor/ restructurărilor sistemului. Desigur, regândirea sistemului de asistenţă socială nu poate fi făcută decât într-un context mai larg, al modelelor politicilor sociale europene. Experienţa internaţională, utilizată în contextul specificului naţional ne ajută să măsurăm corect, prin comparaţie, unde am ajuns şi ce mai avem de făcut. Încă din 1998, cercetătorii britanici s-au ocupat de măsurarea riscurilor generate de contextul societăţii moderne, subliniind semnificaţia analizei lor din perspectiva unor modele comparative. Au fost delimitate etapele apariţiei riscurilor, măsurate prin semnale precise de tip avertizoare sociale, pregătind astfel politicile publice de răspuns pentru a le gestiona sau preveni (Lofsted şi Frewer, 1998). Observăm însă că în actualul context al crizei şi la nivel european cifrele devin îngrijorătoare. După ultimele date Eurostat din ancheta socială amintită mai sus, EU-SILC, în 2010, 24,3% din populaţia UE se afla în risc de sărăcie sau excluziune socială, iar sărăcia copilului (vârsta 0–18 ani), de 27%, este mai mare decât a celorlalte grupe de vârstă. Distribuţia pe cele trei criterii fiind: risc de a intra în sărăcie – 16%; persoane în deprivare materială severă – 8% şi 10% – familii cu rată foarte scăzută a activităţilor. Firesc, într-o Europă lărgită/unită, soluţiile nu pot fi numai locale. Ele trebuie gândite şi la nivel global, prin preluarea recomandărilor făcute sub forma unor strategii de intervenţie active capabile să asigure durabilitatea, coerenţa, claritatea obiectivelor sale şi cu posibilităţi reale de implementare rapidă. O asemenea strategie ar da şi şanse de fezabilitate acţiunilor de prevenţie şi intervenţie, pe linia recuperării reale a celor defavorizaţi. ASISTENŢA SOCIALĂ, DIN PERSPECTIVA NOII LEGI Asistenţa socială, ca o componentă non-contributivă de bază a sistemului de protecţie socială, se realizează prin beneficii financiare (alocaţii, indemnizaţii şi facilităţi = asistenţă socială de tip financiar) şi prin servicii sociale de asistenţă. 23 ASISTENŢA SOCIALĂ FAŢĂ ÎN FAŢĂ CU SOCIETATEA RISCURILOR 145 Dacă funcţia de bază a asistenţei de tip financiar este, de regulă, recuperatorie, cea a serviciilor sociale este atât de recuperare, cât şi de prevenţie. Pentru eficienţa unui sistem de asistenţă socială integrat, coerent, cele două componente sunt complementare, se presupun reciproc, dezvoltarea lor realizându-se numai împreună, simultan. De aici şi necesitatea de a le corela, în orice intervenţie practică de schimbare. De fapt, cele două componente de suport, beneficiile şi serviciile de asistenţă socială, asigură doar împreună, prin funcţiile lor, refacerea graduală a celor marginalizaţi, dar şi prevenţia unor viitoare riscuri ce pot să apară. În fapt, beneficiile financiare în asistenţă răspund unui deficit economico- monetar, în timp ce serviciile de asistenţă pot reface şi deficitul de capacităţi individuale. Sistemul de beneficii, conform Legii asistenţei sociale nr. 292/2011, se realizează prin transferuri în bani sau în natură, sub formă de gratuităţi, subvenţii, alocaţii sau credite preferenţiale. Beneficiile în actuala lege a asistenţei sociale se împart, după modalităţile de eligibilitate, în: • „selective, cele care se acordă în urma testării mijloacelor familiei sau persoanelor care le solicită; • categoriale, în condiţiile în care eligbilitatea se face prin apartenenţa la o anumită categorie de beneficiari (copii, mame singure, grup cu dizabilităti, săraci etc.); • universale, sunt date, fără alte condiţii, celor propuşi de lege; apar ca un drept social (ex.: alocaţia pentru copil)”. În sistemul de asistenţă socială, de regulă, beneficiile ar trebui să reprezinte un instrument important de realizare a unui trai decent, de creare a bunăstării individuale, de maximizare a creşterii capacităţilor de integrare pentru persoanele în dificultate. Însă modul de administrare şi, mai ales, cuantumul lor foarte redus, face ca operaţionalizarea obiectivelor să rămână pură ideologie. Ineficienţa sistemului de beneficii financiare a fost foarte des subliniată de specialiştii din asistenţă socială. S-a remarcat, în primul rând, lipsa de monitorizare a beneficiarilor şi, în al doilea rând, lipsa de cuplare a formelor de ajutoare băneşti cu serviciile sociale de asistenţă, singurele care pot întregi refacerea capacităţii persoanelor. Apoi, pentru insuccesul beneficiilor financiare pledează şi alte argumente: sumele prea mici de bani alocate pentru beneficii, de regulă, neacoperitoare pentru nevoile de bază; imposibilitatea beneficiarului de a-şi gestiona raţional, corect, resursele financiare, conform reprezentării sociale că beneficiarul ar fi pradă unui consum iraţional. În legea nouă a asistenţei sociale se prevăd condiţionalităţi dure pentru alocarea beneficiilor, de natură a rigidiza întregul sistem. Precizarea legislativă că beneficiile de asistenţă socială finanţate din bugetul de stat şi, după caz, din bugetele locale se acordă sub rezerva achitării de către beneficiar a obligaţiilor de plată faţă de bugetul local, este un exemplu. În timp ce la noi devin tot mai restrictive condiţiile de calificare pentru sistemul de ajutor social, în spaţiul UE sunt propuse, prin noul sistem de calcul al riscurilor sociale, tocmai pe timp de criză, standarde cât mai flexibile şi generoase, pentru a-i ajuta pe cei marginalizaţi să nu intre în capcana sărăciei severe. 146 ELENA ZAMFIR 24 Deşi se presupune că reuşita oricărei acţiuni de intervenţie sau schimbare în asistenţa socială se leagă de îmbinarea organică a formelor de ajutor din sfera beneficiilor financiare cu cele ale serviciilor sociale, legea subestimează tocmai această complementaritate, interrelaţie organică a lor. Astfel, rolul unui sistem structurat public al serviciilor sociale aduse în proximitatea beneficiarilor este aproape absent. Propunerile legii privind funcţionarea, furnizarea şi evoluţia serviciilor accentuează, în principal, externalizarea lor, fără posibilitate de control a distribuţiei acestora pe arii geografice, pe comunităţi şi pe focalizarea pe nevoi. Retragerea graduală a responsabilăţii publice din sistemul serviciilor de asistenţă socială face ca procesul de dezvoltare a lor să fie amânat şi să perturbe funcţionarea normală a sistemului, în ansamblul său. Din păcate, noua lege a asistenţei sociale nu accentuează dezvoltarea unor instrumente metodologice, tehnici de asigurare a autonomiei beneficiarilor pe baza serviciilor personalizate. În această privinţă, Legea este încărcată de promisiuni confuze şi fără acoperire reală în actualul context. Sistemul îşi pierde, astfel, funcţiile lui fundamentale de recuperare şi prevenţie, asigurate de servicii şi devine un simplu mijloc de caritate ocazional, consumator ineficient de fonduri. Mai mult formal, Legea nouă stipulează că serviciile sociale pot să primeze faţă de beneficiile de asistenţă (însă cu menţiunea ca ele să aibă costuri şi impact similar asupra beneficiarilor, ceea ce este o imposibilitate – subl. ns.). În realitate, în practica asistenţei sociale nu-şi poate găsi locul asemenea precizări, întrucât cele două componente nu sunt nici pe departe similare. Şi deci, nici finalităţile lor. Ele se identifică prin obiective distincte, precis delimitate, fiecare cu propriile lor caracteristici şi funcţii de suport. Şi atunci nu se pot echivala costurile unui serviciu cu cel al unui ajutor financiar. Fie şi pentru simplu fapt că serviciile au clar o triplă funcţie: de diagnoză, de recuperare şi de prevenţie. Serviciile necesită un proces în timp în a-şi atinge scopurile. Pe parcursul funcţionării serviciilor, acest proces este obligatoriu dublat de evaluare şi monitorizare. Beneficiile însă nu sunt urmate, de regulă, de un control al modului de utilizare a banilor, acestea rămânând pe seama raţionalităţii acţiunilor beneficiarilor. Ca atare, serviciile de asistenţă socială nu se pot suprapune nicidecum peste beneficiile financiare, fiecare având clar şi distinct propria lor identitate. Legea nr. 47/2006 reglementează măsurile propuse de stat pentru ajutorul familiilor cu copii sau persoane cu venituri mici, insuficiente. Aceste ajutoare puteau fi în bani sau în produse, la care se mai adaugă sistemul serviciilor sociale acordate de instituţii specializate. Beneficiile financiare, aşa cum apar din perspectiva Legii asistenţei sociale, în funcţie de scopurile urmărite, se presupun a avea forţă de acoperire în prevenirea şi combaterea sărăciei şi riscului de excluziune socială: • pentru susţinerea copilului şi a familiei; • pentru sprijinirea persoanelor cu nevoi speciale; • pentru situaţii deosebite, (legea suferă aici prin neclaritate. Care sunt aceste situaţii deosebite. Sunt cele de urgenţă). 25 ASISTENŢA SOCIALĂ FAŢĂ ÎN FAŢĂ CU SOCIETATEA RISCURILOR 147 În realitate însă, beneficiile financiare, aşa cum au fost administrate până acum, şi nici legea nouă nu face excepţie, nu au fost însoţite, aşa cum ar fi fost normal, de un proces real, responsabil, de diagnoză şi monitorizare. Adesea, ele au fost asociate ca răspunsuri la urgenţe. Acestea sunt cuplate prin lege şi cu alte forme de prestaţii de asistenţă socială, atât ţintite cât şi universale, care vin din bugetul Ministerului Muncii, Familiei şi Protecţiei Sociale, sub forma alocaţiilor, indemnizaţiilor şi ajutoarelor pentru: • „familiile cu copii: alocaţia de stat pentru copil, indemnizaţia şi stimulentul pentru creşterea copilului, alocaţia pentru susţinerea familiei; • persoanele şi familiile cu venituri mici: ajutorul social pentru asigurarea venitului minim garantat, ajutoare de încălzire, ajutoare de urgenţă şi financiare, ajutoare rambursabile pentru refugiaţi; • persoanele cu handicap: adulţi, copii şi familii care au în întreţinere persoane cu handicap”. Ajutorul social în România a fost impus, încă din 1995, prin Legea nr. 67/1995, fiind abrogat prin Legea nr. 416/2001 privind venitul minim garantat, intrată în vigoare în ianuarie 2002. Asigurarea VMG a fost considerată mereu ca un mijloc de bază pentru combaterea sărăciei şi promovării incluziunii sociale. Dar şi Legea VMG a fost modificată şi completată prin Legea nr. 276/2010, iar plata drepturilor de ajutor social a trecut în responsabilitatea MMFPS, nivelul lunar garantat fiind pe număr de persoane. Cuantumul stabilit a fost astfel: • 125 lei pentru o persoană singură, • 225 lei pentru familiile formate din două persoane, • 313 lei pentru familiile cu trei persoane, 390 lei pentru cele cu patru, • 462 lei pentru familii cu cinci persoane şi • câte 31 lei pentru fiecare altă persoană peste numărul de cinci. Atât în Legea 416/2001, cât şi în cea modificată din 2010, metodologia de calcul e greoaie şi restrictivă în raport cu nevoile de bază ce ar putea asigura un trai decent, persoanelor şi familiilor în dificultate. Deseori, pe baza acestui sprijin, se observă că cei mai mulţi beneficiari de VMG-uri trăiesc la limita supravieţuirii, în sărăcie extremă sau sub pragul de sărăcie. Să fie oare doar o simplă greşeală de calcul sau o gravă eroare în politicile sociale? Cred că ultima situaţie este plauzibilă, dacă la aceasta se mai adaugă haosul şi corupţia din sistem. Să ne amintim că încă din septembrie 2010, preşedintele ţării considera că venitul minim garantat trebuie diminuat, fără a se argumenta de ce. În fapt, calificările greşite ale persoanelor pentru VMG, care au apărut uneori, nu sunt de natură a le infirma pe cele corecte. După cum nici beneficiarii nu au de ce să sufere pentru erorile de calificare ce aparţin de fapt sistemului. În ultimii doi ani, confuzia, incoerenţa şi incompletitudinea schimbărilor (semnalată prin goluri în focalizarea pe nevoi) privind ajutorul în asistenţă socială au fost caracteristici ale politicilor sociale care au dominat măsurile de austeritate în România. De aceea, nu se mai pot face încercări de tipul ajustărilor succesive a numărului formelor de ajutor social şi a raportării lor la VMG, în timp ce efectele 148 ELENA ZAMFIR 26 sociale dramatice ale crizei se extind îngrijorător de rapid la comunităţi şi grupuri tot mai largi. Nu există o evidenţă clară nici pentru aceste ajutoare sociale provenite din bugetul MMFPS. Intrările în sistem de plată a beneficiarilor s-au făcut la cererea lor, nefiind dublat de un proces permanent de evaluare şi monitorizare. Ieşirile din plată sau suspendările multor cereri ale beneficiarilor s-au datorat unor condiţii restrictive impuse de noile prevederi legale sau în urma unor controale legate de aplicarea legii, şi nu aşa cum ar fi fost normal, prin câştigarea de fapt de către beneficiari a autonomiei economice individuale. Mai mult, datorită lipsei fondurilor din minister destinate asistenţei sociale, în anul 2010 nu s-a putut acoperi numărul mare al cererilor aflate în plată, înregistrându-se un decalaj ridicat, de 58,4%, între numărul beneficiarilor şi cererile acceptate. Pretextul pentru întârzierea plăţilor a fost pus pe seama trecerii acestora în sistem informatic. Ajutoarele sociale fără eficienţă pe termen lung, fără durabilitate în viaţa beneficiarilor nu pot scoate populaţia din această stare a neputinţei şi acceptării realităţii ca o fatalitate. În această formă, ele nu duc, aşa cum ar fi normal, la diminuarea riscurilor, ci dimpotrivă, la adâncirea lor în timp, în condiţiile în care gestionarea lor este făcută haotic, la întâmplare, fără să aibă ca finalitate dobândirea autonomiei beneficiarilor. În realitate, nu numărul ajutoarelor contează, de altfel legea vine cu o reducere masivă a lor, ci modul de instrumentare în refacerea treptată a capacităţilor proprii a beneficiarilor şi scoaterea lor, în final, în afara dependenţei de ajutorul social. De fapt, bugetul nu este grevat, aşa cum lasă să se înţeleagă actualii guvernanţi, de numărul formelor de suport din asistenţa socială, ci, mai degrabă, el este grav afectat de lipsa politicilor de calitate în asistenţa socială, care să asigure sustenabilitatea ajutorului social în timp. Pornind de la această schemă stufoasă a beneficiilor de asistenţă socială în România, rata săracilor şi a celor marginalizaţi social nu a scăzut în ultimii doi ani, aşa cum ne-am fi aşteptat. În realitate, ineficienţa şi ineficacitatea suportului financiar, aşa cum a fost gestionat, pompieristic şi iresponsabil, de către decidenţii din sistem, s-a dovedit a fi total păgubos în procesul de recuperare şi prevenţie. Procesul de monitorizare a lipsit în cazul asistenţei de tip financiar şi, cu mici excepţii, în timp numărul beneficiarilor a crescut. Situaţia copiilor şi vârstnicilor dependenţi de ajutoare sociale s-a acutizat prin neputinţa de a-şi acoperi nevoile zilnice. Reducerea treptată a asistenţei sociale la suportul financiar, şi acesta de strictă supravieţuire, acordat cu zgârcenie şi cu o mulţime de întreruperi, a dus, cu timpul, la deprofesionalizarea sistemului, prin ignorarea importanţei serviciilor sociale. Subdezvoltarea cronică a serviciilor publice de asistenţă socială, mai ales a celor comunitare, duce cu siguranţă în continuare la distrugerea unui important instrument de suport vital pentru cei marginalizaţi, mai ales în condiţii de criză. Favorizarea asistenţei sociale de tip beneficii financiare, cuplată şi cu reducerea numărului de beneficiari, de foarte puţine ori justificată, a dus la riscul de rigidizare, lipsă de flexibilitate şi de corectitudine în procesul de selecţie pentru 27 ASISTENŢA SOCIALĂ FAŢĂ ÎN FAŢĂ CU SOCIETATEA RISCURILOR 149 ajutorul social a persoanelor în dificultate. În fapt, transpare în procesul multiplelor condiţionalităţi şi restricţii puse pentru accesarea ajutorului social, intenţia clară a guvernanţilor de scădere drastică a finanţării asistenţei sociale . DEZVOLTAREA PRIN PROGRAME În prezent, un ajutor consistent în reconstrucţia formelor de suport social îl reprezintă programele cu finanţare europeană, care au ca finalitate incluziunea socială. Dezvoltarea de soluţii pentru excluşii social prin programe din fonduri europene şi interne ar putea fi, în mare parte, un răspuns afirmativ la bugetul de austeritate al asistenţei sociale. Numai că deseori lipsa de coerenţă, comunicare şi transparenţă a programelor europene centrate pe incluziune, precum şi a celor din bugetele locale, diminuează, evident, rolul lor în construcţia unui suport specializat articulat şi eficient, în final. Fragmentarea politicilor privind obiectivele finale şi filozofia acestor programe conduce la rezultate minore, comparativ cu costurile mari investite în derularea lor. În plus, lipsa de transparenţă a acestora marchează o slabă responsabilitate faţă de banii publici şi adânceşte corupţia în sistem. Aceste proiecte au fost preluate de firme, mai mult sau mai puţin specializate în asistenţă socială. Din păcate, activităţile programelor s-au desfăşurat independent unele de altele, cu multe suprapuneri pe parcursul derulării, iar timpul pentru evaluarea şi monitorizarea lor, lăsat doar la încheierea activităţilor, a fost total insuficient. Există totodată impresia, aproape generalizată, că România, pe ansamblu, este departe de a-şi utiliza oportunităţile pe care le are, de dezvoltare prin programe din fonduri structurale europene. În procesul de accesare al programelor europene se păstrează încă diferenţe sensibile între domenii/sectoare socioeconomice şi regiuni geografice ale ţării. Actual, România nu beneficiază de o analiză-diagnostic pe zone geografice a politicilor sociale cu priorităţi clare în dezvoltarea socială şi umană; nu există o hartă socială a problemelor şi direcţiilor de acţiune pentru „modelarea socială” a comunităţilor prin programe europene. Lipseşte un inventar global al proiectelor, programelor, iniţiativelor derulate până acum şi în curs de desfăşurare pentru construcţia socială a zonelor subdezvoltate sau a comunităţilor româneşti. Aceste programe, la nivel naţional, ar trebui să fie complementare, convergente şi să se susţină reciproc în procesul unei dezvoltări sustenabile, de durată. Din păcate, după cum menţionau în multe analize anterioare, pentru România, sinergia programelor de dezvoltare socială, o idee clar susţinută de normele UE, rămâne încă la nivel de deziderat. Competiţia pentru resursele financiare ale programelor/proiectelor de dezvoltare comunitară rămâne un scop în sine, iar fragmentarea acestora este puternic accentuată în raport cu o politică socială integrată şi coerentă. O largă varietate de probleme sociale generate de schimbări structurale noi, precum: migraţia, scăderea ratei demografice şi a populaţiei active, creşterea delincvenţei, violenţei şi terorismului, poluarea iresponsabilă a mediului şi lipsa de preocupare pentru formarea unei conştiinţe ecologice, deteriorarea relaţiilor interumane şi a răsturnării valorilor morale şi democratice, disoluţia familiei şi carenţele unei educaţii 150 ELENA ZAMFIR 28 superficiale etc. au devenit obiectul unor activităţi de suport în planul politicilor sociale de dezvoltare europeană, cu un profil accentuat calitativ. Alături de instituţiile centralizate de redistribuire financiară, sistemul de politici sociale europene se centrează pe trei direcţii distincte. 1. Lărgirea problematicii sociale care devine obiectul politicilor sociale în general, al politicilor de incluziune, în special. Este semnificativă introducerea pe agenda UE a unei largi tematici a excluziunii sociale şi promovarea unor strategii corespunzătoare incluziunii sociale, pe de o parte. Pe de altă parte, are loc creşterea indicatorilor privind calitatea vieţii individuale şi colective, care reprezintă un reper fundamental al strategiilor de dezvoltare socială durabilă. 2. Orientarea tot mai accentuată pe programe, proiecte, strategii de acţiune, în care ponderea serviciilor creative, inovative este în creştere. În planul politicilor sociale, în locul abordării instituţionale standardizată naţional este încurajată iniţiativa pluralităţii unor experimente sustenabile de dezvoltare comunitară, învăţarea unor principii eficiente de construcţie instituţională, comunitară şi familială. 3. Descentralizarea, ca un proces care s-a extins rapid în întreaga Europă, este asumată prin toate consecinţele ei, atât pozitive cât şi negative. Autorităţile publice locale preiau responsabilitatea unor programe, proiecte de prevenire şi soluţionare a problemelor sociale, cu toate consecinţele psihosocioculturale ce apar în viaţa cotidiană a fiecăruia din noi. Datorită acestui proces de deschidere către inovaţie socială, apare inevitabil o diferenţiere de dezvoltare zonală. Sunt comunităţi care au asimilat rapid, organic, principiile inovative ale dezvoltării sociale, prin iniţiative eficiente de tip constructiv, durabile în timp. Altele, prin actorii săi sociali, cunosc un ritm mai lent de construcţie, luând în calcul, cu precădere, principii „demolatoare” ale structurilor existente, fără soluţii de refacere în viitorul apropiat. Diferenţierile sunt determinate de trei factori distincţi: resursele financiare disponibile, voinţa politică şi capacitatea profesională (poate cea mai importantă în acest proces de schimbare structurală). Aceasta din urmă este susţinută de variabile-cheie: iniţiativa individuală şi colectivă, creativitatea, raţionalitatea şi sustenabilitatea proiectelor. Pentru România, ar fi poate utilă o enumerare rapidă a câtorva obiective centrale de dezvoltare locală sau sectorială prin programe europene, cu impact major asupra bunăstării individuale şi colective (Zamfir, E., coord., 2000). ● Reabilitarea infrastructurii (un spaţiu arhitectural armonios şi bine structurat, în funcţie de mediul social de viaţă, drumuri „prietenoase”, facilităţi publice, sisteme de comunicare rapide etc.). ● Amenajări teritoriale: atât cele necesare producţiei, cât şi cele legate de prevenirea şi eliminarea efectelor poluării şi a reabilitării ecosistemului. ● Realizarea unor obiective prioritare de interes public: grădiniţe de tip creşe pentru vârste mici 0–3 ani, grădiniţe cu orar flexibil, şcoli moderne, spitale dotate, locuri de agrement pentru cei mici şi pentru adulţi, complexe sportive accesibile pentru toţi etc. 29 ASISTENŢA SOCIALĂ FAŢĂ ÎN FAŢĂ CU SOCIETATEA RISCURILOR 151 ● Dezvoltarea unor capacităţi productive atât de tip individual, cât şi cooperativ, prin stimularea dezvoltării unui management eficient al afacerilor, prin asigurarea unor politici active de creare a locurilor de muncă, prin crearea unor oportunităţi egale de dezvoltare umană pentru grupuri şi indivizi cu risc crescut de marginalizare socială etc. ● Creşterea securităţii individuale şi colective, prin acţiuni comunitare continue, mai ales în unele comunităţi marginalizate ale unor regiuni, zone, extrem de vulnerabile din punctul de vedere al integrării sociale. ● Dezvoltarea unor reţele de asistenţă socială de tip structurat, centrate pe nevoi ca suport pentru persoane şi grupuri în dificultate, în scopul refacerii capacităţilor lor proprii de integrare normală în comunitate. ● Dezvoltarea unor servicii eficiente de asistenţă socială de prevenire a excluziunii şi marginalizării sociale focalizate, cu precădere, pe copii şi tinerii cu risc. Alături de activităţile publice comunitare standard (utilităţi de locuire, drumuri şi şosele bune, spaţii de educaţie şi învăţământ moderne şi prietenoase, instituţii de sănătate şi securitate socială centrate pe soluţionarea problemelor, apărarea şi protejarea spaţiilor verzi, eliminarea poluării de orice fel etc.), în România se impun şi acele programe sectoriale, inovative pentru schimbări sociale şi umane în comunitate, pe termen lung. Noua filozofie, aşa cum menţionam în repetate rânduri, care stă la baza acestei opţiuni, este crearea unui parteneriat multiplu şi activ, care să implice toţi actorii responsabili în comunitate. Autorităţile publice judeţene, sectoriale/locale vor deveni instrumentul democratic construit al orchestrării eforturilor comune, în diferite forme, prin mobilizarea tuturor actorilor comunitari pentru acţiuni colective. Astfel, tradiţionala alienare a statului de societatea civilă va fi depăşită, aparţinând trecutului. Sunt aşteptări care pot deveni, în timp, realitate. Ţine de înţelepciunea noastră de a gestiona competent resursele de care dispunem şi de a da forţă programelor de dezvoltare locală/comunitară în a schimba viaţa noastră de zi cu zi. ASISTENŢĂ DE URGENŢĂ VERSUS ASISTENŢĂ SPECIALIZATĂ Pe linia opţiunii antistat social, guvernanţii noştri, prin Legea asistenţei sociale, reduc sistematic rolul statului social, înlocuindu-l cu forme marginale de ajutoare ocazionale de urgenţă, adesea cu iz/parfum electoral. Guvernarea a făcut o dublă eroare în aprecierea stadiului actual de evoluţie a asistenţei sociale: în primul rând reduce, în mod eronat, asistenţa socială numai la forme de ajutor de urgenţă de tip beneficii în bani sau în natură, care şi acestea sunt reduse la maximum pe timp de criză. În al doilea rând, doreşte o reformare a sistemului printr-o nouă lege organică-cadru care ar trebui să dea o viziune strategică dezvoltării asistenţei sociale, ignorând, paradoxal, tocmai finalitatea funcţiilor ei pentru indivizi şi grupuri aflate într-o dificultate fără precedent. Asistenţa socială, aşa cum este practicată acum, în regim de urgenţă, este asociată mai mult cu forme de tip caritabil de ajutor şi nu cu forme active de recuperare 152 ELENA ZAMFIR 30 şi prevenţie a marginalizării prin servicii specializate. Astfel, paradoxal, asistenţa socială este redusă la o politică pasivă, absolut marginală în raport cu posibilităţile de eliminare a excluziunii sociale, deseori împinsă spre simplă cerşetorie. Acest fapt induce adesea dependenţă faţă de formele de ajutor social, în special în bani. Nu se prefigurează, aşa cum ar fi normal, ca formă de activizare a beneficiarilor, măsuri stimulatorii de creştere a motivaţiei lor pentru ieşirea din sistem. De fapt, politicile din sistem care ar trebui să asigure coerenţa şi sustenabilitatea formelor de ajutor social prin modalităţi de intervenţie profesioniste (servicii sociale) se transformă într-o simplă ideologie partinică. A rămâne însă în asistenţa socială numai la ajutoare de urgenţă – beneficii financiare, concretizate prin măsuri întâmplătoare, pompieristice, este un lucru profund păgubos, contraproductiv atât pentru bugetul cheltuielilor sociale, cât şi pentru normalitatea recuperării sau integrării beneficiarilor în comunitate. Ajutoarele de urgenţă, de regulă, deşi necesare în condiţii limită de viaţă, datorită spontaneităţii şi grabei decizionale prin care apar, sunt dezarticulate şi ineficiente. Acestea nu pot fi nici suficiente şi nici reprezentative pentru o asistenţă specializată, reparatorie. Ele nu pot să reprezinte un plus în dezvoltarea unui sistem de asistenţă socială profesionist. Acestea pot doar să facă faţă unor necesităţi de moment. Ele apar mai mult ca forme de generozitate, de milă şi mai puţin ca respect pentru un drept universal oferit de asistenţa socială celor în dificultate pentru a-şi redobândi capacităţile de autonomie economică, pe termen lung. Indistincţia, pe care Guvernul nu o face, dintre ajutoarele de urgenţă nespecializate şi cele de asistenţă socială normală, focalizate pe nevoi, o regăsim şi în noua Lege a asistenţei sociale. Această confuzie este periculoasă nu numai pentru bugetul asistenţei sociale, cheltuit, de cele mai multe ori, la întâmplare, iresponsabil, neplanificat, dar şi pentru credibilitatea şi sustenabilitatea soluţiilor concrete propuse pentru recuperarea celor marginalizaţi. Ajutoarele de urgenţă, de regulă, sunt măsuri care nu pot consolida coerenţa sistemului de suport şi nici predicitibilitatea lui viitoare. Impredictibilitatea, aşa cum subliniază A. Giddens, generează riscuri atât la nivel individual, cât şi colectiv (comunitar) prin apariţia unei incertitudini în viaţă şi a pierderii asigurării securităţii ei. În contextul crizei, specialiştii aduc argumente critice serioase referitoare la ineficienţa ajutoarelor sociale întâmplătoare, care accentuează lipsa de profesionalism, duc la erori grave în accesarea ajutoarelor, facilitează corupţia şi iresponsabilitatea factorilor decizionali din sistem. Acest fapt devine vizibil în lipsa de motivare politică a guvernanţilor în elaborarea unei strategii durabile de dezvoltare a sistemului, mai ales în condiţiile vitrege ale crizei. Tocmai acum, într-un context social instabil, nesigur şi fluctuant la riscurile noi asociate cu măsurile de austeritate, ar trebui accentuată durabilitatea programelor şi acţiunilor de protecţie pentru cei în dificultate. Acţiunile de intervenţie şi schimbare a stării celor marginalizaţi trebuie să pornească însă de la respectarea dreptului universal al individului la asistenţă socială, în anumite situaţii speciale de viaţă. Acest drept trebuie cuplat cu obligativitatea statului de a-şi proteja cetăţenii săi în dobândirea 31 ASISTENŢA SOCIALĂ FAŢĂ ÎN FAŢĂ CU SOCIETATEA RISCURILOR 153 unui trai decent, al respectului total pentru demnitatea şi integritatea fiinţei umane nevoite a cere ajutor social, la un moment dat. De cele mai multe ori însă modul de distribuire a ajutoarelor în bunuri, mai ales al alimentelor, ne aduc imagini de coşmar ale sărăciei şi mizeriei morale, încălcări grave ale demnităţii celor care le primesc, asociate cu cinismul factorilor decidenţi, care asistă pasiv la astfel de modalităţi umilitoare de sprijin a celor marginalizaţi. Ele fac parte din şirul unor măsuri incoerente, dezarticulate, pripite, luate sub presiunea urgenţelor străzii sau a celor formulate de mass-media. Astfel, multe propuneri de ajutoare de urgenţă pentru anumite categorii de grupuri profesionale, impuse prin ordonanţe şi hotărâri guvernamentale, fără o testare prealabilă, riscă să excludă formele eficiente de ajutor instituite prin servicii individualizate, specializate. De fapt, tocmai serviciile specializate de asistenţă socială sunt singurele care pot asigura evitarea riscurilor şi ieşirea din marginalizare. Exemple sunt numeroase. Astfel, în asistenţa socială a vârstnicilor există sentimentul de inutilitate pe care-l induce ajutorul social, prost gestionat, mai ales pentru cei care au peste 80 de ani. Impresia ce s-a creat este dependenţa existenţei lor, după această vârstă, de mila publică, ceea ce îi poate face manipulabili. Această percepţie este întreţinută şi întărită şi de confundarea pensionarilor cu asistaţii social, care ar consuma prea mult din bugetul social. Un alt exemplu recent, lipsa salariilor de la primării pe perioade îndelungate pentru asistenţii personali ai persoanelor cu dizabilităţi împing familiile acestora la acte de disperare şi acceptarea umilinţei de a cere ajutor public, dezvăluindu-şi propria identitate etc. Se încalcă astfel cerinţa confidenţialităţii ajutorului social. Toate aceste situaţii, total atipice pentru un sistem modern de asistenţă socială, produc, desigur, disfuncţii majore, perturbări grave în funcţionarea instituţiilor lui, atât la nivelul formelor de suport, cât şi în cel al gestionării lor. În prezent, asistenţa socială, cum apare din formulările noii legi, se prezintă ca un mozaic teoretic de definiţii inutile unui text de lege, de programe nestructurate şi de activităţi întâmplătoare de ajutoare ocazionale. Acestea nu se convertesc în metodologii de implementare cu finalităţi în acţiuni sociale privind menţinerea unui trai decent de viaţă pentru cei afectaţi de sărăcie severă şi nevoi multiple. Astfel, s-a conturat o percepţie în rândul populaţiei, percepţie întărită şi mai mult în condiţii severe de austeritate: acţiunile de suport social de tip pompieristic au o tentă accentuat politică, ele fiind asociate, de cele mai multe ori, cu o propagandă electorală. Cred că o problemă mai profundă apare aici: impunerea prin forţă politică a unei strategii de redistribuţie a cheltuielilor sociale pentru sistemul de asistenţă şi mimarea, doar, a discuţiei publice. Aceasta, real nu există sau chiar dacă apare, nu se ţine cont de ea. De aceea, în ciuda bugetului tot mai scăzut atribuit asistenţei sociale, costurile financiare ale unor astfel de măsuri sunt, desigur, ridicate, total ineficiente şi cu puţine şanse de control în planul rezultatelor lor. Ele aduc, totodată, şi un prejudiciu de imagine asistenţei sociale, prin discreditarea formelor de ajutor profesionalizat; introduc haosul şi arbitrariul la nivelul de selecţie a beneficiarilor; încurajează corupţia în sistem. În plus, din nefericire, asemenea acţiuni, de tip „pompieristic, cu mesaj electoral”, pot fi făcute de oricine, fără o pregătire prealabilă, 154 ELENA ZAMFIR 32 pledând implicit pentru deprofesionalizarea sistemului. Un alt aspect pervers apare aici. Se creează, în timp, o dependenţă a celor care trăiesc la pragul limită de supravieţuire de puterea guvernamentală, în speranţa că ajutoarele acordate pot să-i scoată din sărăcie severă şi disperare. O precizare în plus, în România segmentul de populaţie în dificultate este foarte mare, comparativ cu alte ţări europene. Lipsa de dialog dintre decidenţi, beneficiari şi actorii comunitari implicaţi direct în asistenţă socială lasă impresia că măsurile de ajutor social propuse de guvern sunt un privilegiu al decidenţilor politici sau instituţionali, a celor care le acordă şi nu un drept al beneficiarilor. Confuzia creşte şi mai mult când ajutoarele sociale sunt asociate subiectiv cu cei care, întâmplător fiind la putere, sunt obligaţi prin poziţia lor guvernamentală să le iniţieze, să le distribuie, să propună acţiuni concrete şi măsuri în asistenţă socială. Acestea sunt eronat considerate ca semn al distincţiei lor personale, asigurându-le astfel creşterea popularităţii şi imaginii lor publice. Ca un exemplu: fiecare ministru al muncii a dorit, mai mult sau mai puţin, să-şi asocieze imaginea lui cu reforme în sistemul de asistenţă socială. În România, acest context, deformant pentru mecanismele de organizare şi funcţionare a formelor de suport social, poate duce la un experiment social scandalos, orientat spre manipularea oamenilor săraci şi a grupurilor în dificultate, dependente de asistenţă socială. Se abuzează de starea lor de neputinţă de a se descurca singuri şi sunt, astfel, transformaţi într-o masă inertă, manipulabilă politic. Se compromite astfel total nu numai finalitatea asistenţei sociale specializate, dar şi statutul profesional al asistentului social, dobândit în timp, după Revoluţie. EVALUAREA POLITICILOR SOCIALE ÎN SISTEMUL DE ASISTENŢĂ SOCIALĂ Două puncte sensibile au fost ignorate în propunerile Guvernului referitoare la schimbările sistemului de asistenţă socială pe timp de criză. Primul, în condiţii de limitare severă a resurselor financiare, nu s-a stopat un proces risipitor de bani datorat dezordinii, incompetenţei şi corupţiei din sistem. Din acest motiv nu s-a putut gestiona responsabil finanţarea echilibrată a componentelor sistemului. Lipsa de eficienţă aici se manifestă, în prezent, prin inexistenţa serviciilor specializate ca forme principale de prevenire a riscurilor şi, complementar, de integrare activă a beneficiarilor pe piaţa muncii şi nu numai. Eliminarea treptată a finanţării din buget a dezvoltării serviciilor integrate din sistemul de asistenţă socială apare în fapt ca un proces păgubos pentru sistem, contraproductiv funcţiilor şi finalităţii lui. Paradoxal, acest proces apare în final ca mare consumator de fonduri, cu enorme costuri suplimentare datorate numeroaselor ajutoare acordate numai în bani. Al doilea, gestionarea la întâmplare, fără o testare prealabilă corectă şi responsabilă a nevoilor beneficiarilor, a formelor de ajutoare sociale focalizate pe nevoi, fie ele de tip financiar sau în bunuri şi servicii, reprezintă în prezent unul dintre punctele cele mai slabe, vulnerabile, ale sistemului de asistenţă socială. La acest aspect se mai adaugă faptul că modalitatea de administrare, gestionare şi mai ales de distribuire 33 ASISTENŢA SOCIALĂ FAŢĂ ÎN FAŢĂ CU SOCIETATEA RISCURILOR 155 a ajutoarelor sociale este total neprofesionistă, dezarticulată, contraproductivă finalităţii obiectivelor lor. Mai mult, popularea instituţiilor cu nespecialişti a condus la erori grave în sistem, precum: calificări greşite ale beneficiarilor, incorectitudini în identificarea şi evaluarea nevoilor, imposibilitatea de stabilire corectă a priorităţilor focalizate pe tipuri de beneficiari, neadecvare în fixarea formelor/tipurilor de suport. Acestea au un impact negativ puternic în funcţionarea sistemului. Se ajunge la blocaje în sistem, cu efecte dezastruoase asupra stării populaţiei; se induce un sentiment de neputinţă învăţată, care demoralizează şi demotivează beneficiarul în confruntarea sa cu lipsurile zilnice majore. În lipsa unor asistenţi sociali specializaţi, care să trateze problemele sociale grave, umilinţa bazată pe acceptarea tacită a marginalizării, a pierderii stimei de sine, se extinde tot mai mult la grupuri şi chiar comunităţi largi. Inerţia inacţiunii celor mulţi aflaţi în dificultate se transmite sistemului de asistenţă socială, care se dezagregă treptat, în lipsa unor politici active guvernamentale. De aceea, regândirea întregului sistem de asistenţă socială de către specialiştii din domeniu, în perspectiva acestor cerinţe, este absolut imperioasă, în actualul context. Altfel, se riscă în viitorul apropiat o distorsionare a componentelor lui şi chiar o distrugere treptată a instrumentelor de intervenţie şi schimbare socială. Desigur că acest proces nu poate fi realizat fără să se ia în consideraţie utilizarea raţională/eficientă a resurselor bugetare pe timp de criză. În acelaşi timp, o raţionalizare a ajutoarelor din asistenţă socială nu se poate face decât într-un context mai larg al politicilor structurate din sfera protecţiei sociale şi cu specialişti în domeniu. Specialiştii vor fi cei care vor conştientiza persoanelor vulnerabile că asistenţa socială apare ca un drept universal al omului în condiţii de dificultate şi că acest drept trebuie respectat permanent, chiar şi pe timp de criză. Creşterea performanţei şi calităţii serviciilor de asistenţă socială, în condiţiile unui buget auster, se poate realiza doar cu resurse umane calificate, de natură a asigura un trai decent beneficiarilor săi. De aceea, variabila-cheie în reformele din sistemul de asistenţă socială, prezent în multe din ţările occidentale, se referă la politici sociale de calitate, politici active în domeniul ocupaţional şi strategii de suport eficiente la nivel comunitar. Aceste cerinţe solicită rapid popularea instituţiilor de profil cu specialişti pe măsură. Fragmentarea reţelelor instituţionale şi comunitare de suport prin presiuni de tot felul, venite sub forme dintre cele mai diferite în perioade de criză, afectează grav atât solidaritatea socială a grupurilor defavorizate, cât şi siguranţa dată de sentimentul de apartenenţă la o comunitate, situaţii atât de necesare în perioade limită, ca cele de criză. Deseori, crearea unui conflict artificial între categoriile defavorizate, eliminarea drepturilor şi accesului la ajutoare a unora, prin contrapunere a intereselor lor diferenţiate pe categorii de vârstă, de gen, de etnie, de profesii etc. conduce la confuzii grave în sistemul de asistenţă socială, la dezarticularea formelor de suport, la frică pentru siguranţa zilei de mâine şi la lipsa de încredere în posibilităţile de intervenţie, de tip schimbare a sistemului pe timp de criză. 156 ELENA ZAMFIR 34 Lipsa sistematică de interes din partea guvernanţilor pentru politici sociale active în sfera asistenţei sociale, eliminarea graduală a serviciilor ei specializate, ignorarea rolului statutului social, popularea domeniului cu nespecialişti a dus, treptat, asistenţa socială într-o fază de disoluţie, de pierdere a identităţii sale instituţionale, până aproape de desfiinţare. Lipsa interesului de a dezvolta o strategie durabilă şi predictibilă, prin consecinţele sale în dezvoltarea instituţională a sistemului, a generat accentuarea decalajelor sociale între judeţe şi comunităţi, între mediul urban şi rural, între categorii de beneficiari diferenţiaţi după vârstă, după gen, după etnie, după statut profesional etc. Nu a fost gândită o posibilitate de transfer financiar pentru comunităţile subdezvoltate, sărace, pentru a reduce deficitul de suport social şi a stopa sau diminua polarizarea socială care s-a accentuat enorm. Suportul social insuficient pentru activizarea persoanele marginalizate, centrat pe reinserţia lor în muncă, într-o economie competiţională de piaţă, slaba focalizare a sistemului pe acele categorii cu riscul cel mai ridicat de excluziune socială, prin stabilirea corectă a priorităţilor din sistem au fost obiective mult subestimate/minimalizate de politicile guvernamentale. S-a pierdut, astfel, şi acea ultimă plasă de siguranţă pentru supravieţuirea unei mari părţi din populaţia vulnerabilă. Unde s-a greşit, în evaluarea problemelor sociale şi a politicilor sociale? De ce situaţiile limită de dependenţă a beneficiarilor de sistemul de ajutor nu s-au gestionat la timp şi eficient? De ce s-au acumulat în sistem atâtea nemulţumiri, dezamăgiri, frustrări şi conflicte, ignorate cu cinism de decidenţi? Cine a subminat reformele structurale şi dezvoltarea coerentă a sistemului de protecţie şi asistenţă socială? Acestea sunt doar câteva întrebări care apar în prim plan acum şi solicită răspunsuri corecte în timp, la nivelul unor politici sociale eficiente şi de calitate. Perioada tranziţiei şi a crizei actuale a generat pentru România multe provocări sociale la care profesioniştii din domeniul ştiinţelor sociale au fost nevoiţi să răspundă. Terapiile socioumane propuse de specialişti şi de factorii de decizie, pentru atenuarea şocului tranziţiei şi a măsurilor de austeritate au fost însă mult prea slabe, dovedindu-se în timp ineficiente în raport cu gravitatea nevoilor şi a sacrificiului uman pe care populaţia l-a acceptat. De aceea poate şi intervenţia specialiştilor în schimbarea socială a trebuit să se modifice în timp. Dacă la începutul tranziţiei, tehnologiile şi instrumentele specializate de dezvoltare locală erau necristalizate, palide şi apăreau mai mult ca un deziderat, acum proiectele locale/comunitare tind să preia majoritatea fondurilor destinate dezvoltării socioumane şi să reprezinte o alternativă viabilă în procesul schimbărilor structurale de la noi. Din perspectivă sociologică, o privire de moment asupra configuraţiei politicilor sociale şi a celor de asistenţă socială promovate de actuala guvernare, precum şi a direcţiilor de acţiune pentru implementarea lor reprezintă încă un punct nevralgic, critic în procesul actual al dezvoltării sociale, la noi. O dezbatere sociologică asupra problematicii sociale pe timp de criză are nevoie de o analiză serioasă de tip diagnostic a situaţiei actuale sociale–economice–morale, culturale şi politice, susţinută prin studii complexe şi cercetări diferenţiate pe domenii sociale, capabile să descifreze 35 ASISTENŢA SOCIALĂ FAŢĂ ÎN FAŢĂ CU SOCIETATEA RISCURILOR 157 punctual specificitatea variabilelor strategice ale schimbărilor în plan naţional, local şi regional. Modul în care sociologia, asistenţa socială trebuie să-şi impună perspectiva de analiză şi evaluare continuă a problemelor multiple cu care se confruntă comunitatea românească trebuie să fie una de tip gustian, centrată pe profilul distinct al nevoilor sociale şi al direcţiilor-cadru de dezvoltare socială şi umană, în condiţiile unei societăţi moderne. De aceea, din perspectivă sociologică, o modalitate eficientă de dezvoltare, regională, locală sau comunitară, evident, încurajată/susţinută şi de factorul politic, va trebui, cu necesitate, să fie de tip cercetare–acţiune–schimbare. Această abordare, pentru a fi eficientă şi durabilă în schimbările propuse, trebuie necesar dublată de o capacitate constantă de evaluare şi monitorizare pe niveluri a construcţiilor socioumane şi a politicilor sociale ce stau la baza lor. În ultimele decenii, principiul descentralizării a oferit o nouă abordare şi soluţionare a problemelor sociale şi umane din sectorul public, mutând, într-o oarecare măsură, mecanismele publice de acţiune şi intervenţie de la nivel central la nivel local, în apropierea beneficiarului. Din păcate, acest principiu nu a fost fructificat cu toate oportunităţile lui pentru o schimbare în bine a comunităţilor. Din această perspectivă, comunitatea locală, familia tind să devină, astfel, subiectul activ al rezolvării unor largi game de probleme cu care se confruntă. Presupoziţia centrală a acestei strategii este că orice comunitate, indiferent de gradul ei de dezvoltare, deţine o serie de resurse importante a căror utilizare raţională poate duce la rezolvarea în timp a nevoilor, în ordinea priorităţilor lor. Aici principiul fundat pe resurse umane şi capacităţi de solidaritate este unul central. Fiecare persoană este caracterizată, în virtutea apartenenţei la o comunitate, de o anumită propensiune pentru acţiuni de susţinere colectivă. Resurse personale există şi au existat întotdeauna. Actualizarea unei asemenea propensiuni este, de regulă, problematică şi adesea inhibată de lipsa unor mecanisme eficiente de orientare activă către realizarea unor obiective de interes comun. Societatea modernă, caracterizată prin orientarea sa pragmatică centrată pe profit, are un deficit sever în sfera mecanismelor de creare şi funcţionare a unei culturi a solidarităţii sociale şi a învăţării „cum să construim împreună”. Acest deficit devine un factor important în limitarea mobilizării acelor resurse potenţial orientate colectiv. În orice comunitate există însă şi o largă gamă de capacităţi profesionale care pot fi utilizate în programele de interes comunitar. La acestea se adaugă şi capacităţile productive, care, în secundar, pot fi şi ele folosite. O altă idee interesantă, care rezultă din cercetările şi studiile sociologice şi de politici sociale, se referă la urgenţa depăşirii abordării simpliste şi adesea contraproductive sistemului de protecţie socială, de reducere a suportului social pentru categoriile defavorizate la beneficii de tip financiar. Dezvoltarea serviciilor de asistenţă socială, atât cu rol de sprijin/suport pentru cei cu probleme de integrare, dar mai ales cu funcţie de prevenţie a marginalizării sociale, va trebui să ocupe un loc central în sistemul complex 158 ELENA ZAMFIR 36 al protecţiei şi asistenţei sociale. Configuraţia dezvoltării serviciilor sociale ar necesita luarea în calcul a două direcţii distincte: ● diversificarea lor în acord cu noile probleme sociale şi cu profilul distinct al nevoilor ce apar; ● plasarea şi centrarea lor pe familie şi comunitate, în apropierea cerinţelor concrete ale acestora. În acest fel, serviciile de suport social se vor transforma într-un catalizator al parteneriatului local şi al susţinerii unei reţele comunitare de comunicare pozitivă a principalilor actori sociali implicaţi în dezvoltarea socială. În ultimii ani, mediul academic şi de cercetare, independent politic, s-a manifestat activ prin analiza noilor probleme sociale, economice şi morale aduse de criză, prin formularea unor răspunsuri posibile, a unor sugestii pragmatice pentru reducerea riscurilor sociale, ajutând astfel la clarificarea direcţiilor de politică socială. Acumulările masive de analize ştiinţifice de tip diagnoză socială, sistematic structurate, de cunoştinţe şi informaţii teoretice din perspective multiple interdisciplinare referitoare la apariţia şi consecinţele crizei, elaborate în mediul academic independent politic, nu au fost însă fructificate de guvernanţi ca posibile surse de elaborare a politicilor sociale în asistenţă socială şi a construcţiei funcţiilor ei instituţionale. Politicile sociale de asistenţă socială, aşa cum au evoluat până acum şi cum se prefigurează în viitor, deşi au contribuit la limitarea/stingerea unor fenomene explozive social, sunt departe de a oferi o soluţie satisfăcătoare în procesul de incluziune socială a persoanelor şi grupurilor defavorizate/marginalizate social. Oricum, relansarea economică, ale cărei semne nu sunt încă evident vizibile, nu va fi de natură a absorbi într-un orizont satisfăcător de timp imensul cost social şi uman al perioadei de criză de până acum. Va fi necesară dublarea ei de politici sociale active susţinute constant de factorii politici de decizie. În acest sens, perspectiva sociologică şi cea a asistenţei sociale accentuează, pe de o parte, nevoia unei strategii coerente de tip integrat, la nivel naţional, de prevenire şi reducere a fenomenelor disruptive social, dar şi de perfecţionare continuă a cadrelor sociale de viaţă. Pe de altă parte, România are nevoie acum, mai mult ca oricând, de dezvoltarea unor mecanisme locale, eficiente, de integrare şi recuperare punctuală a celor în dificultate şi de acţiuni comune orientate spre creşterea bunăstării individuale şi colective. BIBLIOGRAFIE 1. Anxo, D., et al., Working time options over the life course: new work patterns and company strategies, Luxembourg, Office for Official Publications of the European Communities, 2006. 2. Atkinson, A. B., Rein, M., Age, Work and Social Security, Houndmills, Maccmillan Press, 1993. 3. Bauman, Z., Comunitatea. Căutarea siguranţei într-o lume nesigură, Bucureşti, Editura Antet, 2001. 4. Beck, U., Risk Society. Towards a New Modernity, London. Tr., Sage Publications, 1992. 5. Drucker, P., Despre decizie şi eficacitate, ghidul complet al lucrurilor bine făcute, Bucureşti, Editura Meteor Press, 1967, 2007. 37 ASISTENŢA SOCIALĂ FAŢĂ ÎN FAŢĂ CU SOCIETATEA RISCURILOR 159 6. Duncan, G. J., Brooks-Gunn, J. (eds.), Consequences of Growing up Poor, New York, Russell Sage Foundation, 1997. 7. Giddens, A., Europa în epoca globală, Bucureşti, Editura Ziua, 2007. 8. Glennerster, H., US Poverty Measurement and Poverty Studies: The Past Twenty-Five Years, CASE paper 42, Centre for Analysis of Social exclusion, London School of Economics, 2000. 9. Hanlon, J., Barrientos, A., Hulme, D., Just give Money to the Poor, Bloomfield, Kumarian Press, 2010. 10. Lofsted, R., Frewer, L., (eds.), The Earthscan Reader in Risk and Modern Society, London, Earthscan Publications Ltd., 1998. 11. Pop, L. M., Politici sociale. Elemente de teorie, analiză şi evaluare a politicilor sociale, Bucureşti, Editura Economică, 2005. 12. Stiglitz, J. E., În cădere liberă, Bucureşti, Editura Publica, 2010. 13. Townsend, P., The International Analysis of Poverty, Harvester, Wheatsheaf, 1993. 14. Zamfir, C., O analiză critică a tranziţiei, Ce va fi „după”?, Bucureşti, Editura Polirom, 2004. 15. Zamfir, C., (coord.), Politici sociale în România: 1990–1998, Bucureşti, Editura Expert, 1999. 16. Zamfir, E., Zamfir, C., (coord.), Politici sociale. România în context European, Bucureşti, Editura Alternative, 1995. 17. Zamfir, E., Serviciile de asistenţă socială, în Zamfir, E., Zamfir, C., (coord.), Politici sociale. România în context european, Bucureşti, Editura Alternative, 1995. 18. Zamfir, E., Zamfir, C., (coord.), Ţiganii între ignorare şi îngrijorare, Bucureşti, Editura Alternative, 1993. 19. Zamfir, E., Bădescu, I., Zamfir, C., (coord.), Starea societăţii româneşti după 10 ani de tranziţie, Bucureşti, Editura Expert, 2000. 20. Zamfir, E., (coord.), Strategii antisărăcie şi dezvoltare comunitară, Bucureşti, Editura Expert 2000. 21. Zamfir E., (coord.), Diagnoza problemelor sociale şi dezvoltare comunitară, Bucureşti, Editura Expert, 2000. 22. Zamfir, E., Asistenţa socială în România. Teorie şi acţiune socială. Texte alese, Craiova, Editura Mitropoliei, 2009. 23. Zamfir, E., Gender Perspective in the National Reform Programme for Employment, în „Revista Calitatea Vieţii”, nr. 1–2, 2010. 24. Zamfir, E., Flexible working time arrangements in Romania, în „Revista de Cercetare şi intervenţie socială”, vol. 28, martie, 2010. 25. Zamfir, E., Support for single parents: How to overcome social assistance depedency by using work culture, disponibil online la http://www.mutual-learning-employment.net. 26. Zamfir, E., Runcan, L.-P. (coord.), Riscuri şi oportunităţi ale sistemului de asistenţă socială în România, Timişoara, Editura Excelsior Art, 2011. Rapoarte de cercetare 26. Preda, M., (coord.), Raportul Comisiei Prezidenţiale pentru Analiza Riscurilor Sociale şi Demografice – Riscuri şi inechităţi sociale în România, septembrie 2009. 27. Zamfir, C., (coord.), Direcţii strategice ale dezvoltării sociale: riscuri majore pentru România deceniului următor, ICCV, 2010. 28. Zamfir, C., (coord.), Zamfir, E., Stănescu, I., Ilie, S., Scutaru, C., Raport social al ICCV 2011, România: răspunsuri la criză, ICCV, 2011. 29. *** Cartea Albă: O agendă pentru pensii adecvate, sigure şi viabile, Comisia Europeană, februarie 2012. 30. *** Directions in Human Development, The Jobs Crisis, Household and Government Responses to the Great Recession in Eastern Europe and Central Asia, Washington D.C., The World Bank, 2011. 31. *** Eurostat – Newsrelease 21/2012 – 8 februarie 2012. 160 ELENA ZAMFIR 38 he study describes the state of the Romanian social assistance system in the actual political, economic, social and moral T environment, and within the framework of the new social risks generated by the economic austerity measures. One of the main consequences, if not objectives, of the austerity program has been the diminishing of the budgetary effort in regard to social assistance, very meager already, and the rejection of the social state’s role, disregarding the deteriorating of the living standards of the population. One could have expected that – after a series of debates around the child allowance, maternity leave and the decreasing of pensions and other social benefits for people at risk of marginalization – the new social assistance law would offer a reform project with answers to all these new social problems. In reality, the Law reflects rather a chaotically and unstructured response to various street pressures and emergency situations, which changes at a high pace, thus discrediting the idea of a viable project of a social assistance system during a crisis period. The fragility of the reform measures proposed by the new Law threatens the major objective of the social assistance system: the alleviation of severe poverty and social exclusion. This explains, up to a certain degree, the harsh negative reaction of the population to the austerity measures and the dramatic decrease of the trust in political decision-makers. In Romania, after 20 years, the system of social assistance finds itself in a deadlock, at risk of losing its identity and departing from the standards of the EU. Therefore, a better targeting and an adjustment of the benefits and social services to the concrete needs of marginalized groups, over longer periods of time, which could ensure the renewal of their social integration capacities, seems to be a central requirement for the social protection system within the new European context. Keywords: social assistance policies, cash benefits, social assistance services, European indicators of poverty risk and social exclusion, White Paper of the European Commission: an agenda for adequate, stable and viable pensions, Romanian social assistance law, emergency social assistance. Primit: 19.01.2012 Acceptat: 10.02.2012 Redactor: Ioan Mărginean 